ועדת העלייה, הקליטה והתפוצות, כנסת 20, פרוטוקול מספר 22, 2015-07-20 12:00

אברהם נגוסה: צהרים טובים.

אברהם נגוסה: התכנסנו היום לישיבה בנושא סכנה לסגירת רדיו רק"ע (רשת קליטת עלייה).

אברהם נגוסה: נראה שהסכנה מוחשית לאור העובדה שאתמול אישרה הממשלה את הקמת תאגיד השידור הישראלי.

אברהם נגוסה: אני מבקש מהשר אופיר אקוניס – ואנחנו מאוד מודים לך על שכיבדת אותנו ונענית לפנייתנו – שיזם את השינוי בחוק רשות השידור לעדכן את הוועדה ובמיוחד לגבי השפעת החוק החדש על המשך פעילותו של רדיו רק"ע והמשך העסקת עובדיו.

אברהם נגוסה: רדיו רק"ע מהווה לעולים חדשים רבים, לעולים קשישים מכל התפוצות, אמצעי תקשורת יחיד המדבר אליה בשפתם.

אברהם נגוסה: למרות שהם שנים רבות בארץ, עדיין הם לא מדברים עברית.

אברהם נגוסה: אני מדבר על אוכלוסיית העולים הקשישים ולכן רדיו רק"ע חיוני להם והמשך פעילותו מאוד חיונית.

אברהם נגוסה: לכן אנחנו רוצים לדעת ולהבין מה יהיה לפי החוק החדש.

אברהם נגוסה: נמצאת כאן חברת הכנסת קסניה סבטלובה וחברת הכנסת סופה לנדבר, שרת הקליטה לשעבר.

אברהם נגוסה: נמצאים כאן מנהלי רדיו רק"ע ותכף ניתן להם את האפשרות להתייחס.

אברהם נגוסה: כאמור, קודם כל אנחנו רוצים לשמוע מכבוד השר על משמעות החוק ועל משמעות החוק כלפי רק"ע.

אברהם נגוסה: תודה.

אופיר אקוניס: תודה אדוני היושב ראש.

אופיר אקוניס: קודם כל, ברכות.

אופיר אקוניס: זאת פעם ראשונה שאני בוועדת העלייה והקליטה, מהחשובות שבוועדות הכנסת, בדיון בראשותך.

אופיר אקוניס: אני כמובן מברך אותך ואת חברות הוועדה שנמצאות כאן, את עובדות ועובדי רדיו רק"ע, את מנהל קול ישראל שמעון אלקבץ שבוודאי ייתן סקירה מקיפה על הנעשה ברדיו רק"ע.

אופיר אקוניס: אני באמת חושב שהדיון הזה הוא חשוב והוא גם בא בזמן.

אופיר אקוניס: אדוני היושב ראש, אנחנו נמצאים בימים אלה – ואני לא אומר את זה כביטוי פרוזאי אלא כביטוי שמשקף מציאות – במאבק להצלת השידור הציבורי במדינת ישראל.

אופיר אקוניס: אני קיבלתי ב-9 ביוני את האחריות על רשות השידור וגם על הרשות השנייה, כאשר רשות השידור כולה, כולל כל העובדים היו בסכנת פיטורים מידיים ב-30 ביוני.

אופיר אקוניס: במאמץ כביר הצלחתי – כמובן בגיבוי, בסיוע ובעידודו של המחזיק בתיק רשות השידור ראש הממשלה, שר התקשורת, בנימין נתניהו – להביא קודם כל להארכת פעילות רשות השידור עד ה-30 בספטמבר ועל ידי כך אפילו לא לפיטורים של עובד אחד.

אופיר אקוניס: צריך לשים על המאזניים את המציאות, מה היה קורה אם הדבר הזה לא היה מאושר בוועדת הכלכלה של הכנסת כפי שהצעתי.

אופיר אקוניס: לא רק שהיו פיטורים, לא רק שרדיו רק"ע היה עלול להיסגר יחד עם השידורים בעברית והשידורים לילדים ולנוער, אלא 1,300 או 1,400 העובדים, כולם, היו כבר מפוטרים ובימים אלה היו מוצאים את עצמם לא עלינו מחוסרי תעסוקה ומובטלים.

אופיר אקוניס: זהו המצב שעלול היה להתרחש אם ועדת הכלכלה לא הייתה מאשרת את ההארכה עד ה-30 בספטמבר.

אופיר אקוניס: מדוע ביקשנו את ההארכה הזאת עד ה-30 בספטמבר ומדוע חשבתי שהיא נכונה.

אופיר אקוניס: כדי להכניס בזמן הזה שקיבלנו, באישור הכנסת ועל פי החוק הקיים, על פי מתווה החוק שהוצע כבר בממשלה הקודמת על ידי השר ארדן וועדת אלהרר המוכרת לכם שהוקמה במיוחד כדי לעשות אותו, את הזמן הזה ביקשתי כדי להכניס תיקוני חקיקה לחוק השידור הציבורי ומאתמול, על פי החלטת הממשלה ועל פי הצעתי, הוא ייקרא כפי שאמרת יפה אדוני היושב ראש – אני רואה שזה כבר מתחיל לחלחל ולהיקלט – השידור הציבורי הישראלי.

אופיר אקוניס: אני נדהמתי לראות שבכנסת הקודמת, בממשלה הקודמת, שכחו את המילה הכול כך יסודית הזאת, השידור הציבורי הישראלי.

אופיר אקוניס: בעניין זה לא המצאתי את הגלגל.

אופיר אקוניס: הסתכלתי מה קורה במדינות שכנות קרובות יותר או רחוקות יותר.

אופיר אקוניס: בבריטניה, השידור הציבורי הבריטי.

אופיר אקוניס: בנורבגיה, הנורבגי.

אופיר אקוניס: באיטליה, ביפן, בשוודיה, בכל העולם, כאשר מדברים על שידור ציבורי, הלאום, המדינה שנותנת אותו לאזרחיה, גם היא בתוך החוק.

אופיר אקוניס: אגב, גם היום רשות השידור נמצאת בפירוק – הישראלית.

אופיר אקוניס: לכן זה שינוי אחד שהכנסנו.

אופיר אקוניס: גם שם תחנות הרדיו יהיה, כפי שאומר החוק, קול ישראל.

אופיר אקוניס: אני חושב שזה חשוב ביותר בעיקר בתקופה בה ישראל סובלת מדה לגיטימציה קיצוני, שימשיכו וישמעו בארצנו ובעולם כולו את הביטוי קול ישראל מירושלים.

אופיר אקוניס: אנחנו לא מתביישים בזה, אנחנו גאים בזה.

אופיר אקוניס: הדבר הזה נמשך מ-1948 ועוד לפני כן בקול ירושלים, והוא יימשך.

אופיר אקוניס: זה שינוי אחד ברמה הדקלרטיבית.

אופיר אקוניס: לשמחתם של רבים אשררנו את ביטול אגרת הטלוויזיה ומי שחייב לשלם עד סוף 2014, צריך לשלם כי אנחנו כולנו עומדים שווים בפני החוק וצריך לשלם אגרה.

אופיר אקוניס: מ-2015 החובה הזאת מתבטלת.

אופיר אקוניס: כמובן נתנו למנכ"ל הזמני עוד סמכויות כדי להבטיח את תחילת השידורים של התאגיד החדש החל ממרץ 2016.

אופיר אקוניס: אני אומר לכם על דעתו של ראש הממשלה, כמובן זוהי השקפתי, אחרי שיחות עם מנהל הרדיו שמעון אלקבץ, מנהל קול ישראל, עם המנכ"ל הזמני אלדד קובלנץ, כולנו כאיש אחד רואים וגם נפעל –הגדרת את הדיון כסכנת הסגירה של רדיו רק"ע – בדיוק הפוך.

אופיר אקוניס: אנחנו מודיעים כאן בוועדה שאנחנו רואים חשיבות עליונה להמשך השידורים בשפה הרוסית ובשפה האמהרית, בהונגרית, בצרפתית, באנגלית ובכל השפות.

<קריאה: 13 שפות.

אופיר אקוניס: כן.

אופיר אקוניס: 13 שפות שתכף מנהל הרדיו יסקור אותן.

אופיר אקוניס: אלה היו רק דוגמאות לכמה מן השפות המשודרות ברק"ע.

אופיר אקוניס: אני חייב להגיד לך שבצעירותי עבדתי בקול ישראל בתל אביב בתכניות הנוער ואני זוכר שב-1991 עת התגבר גל העלייה מדינות ברית המועצות לשעבר שמצאו את עצמן בקריסה, במסדרונות – שאלה אותם מסדרונות באותה חצר במושבה שרונה – התחילו לדבר על פתיחתו של רדיו רק"ע.

אופיר אקוניס: אמרו, מהו רדיו רק"ע?

אופיר אקוניס: רשת לקליטת עלייה.

אופיר אקוניס: באותה שנה, 1991, אנחנו זוכרים לטוב שלא רק הייתה העלייה הגדולה מארצות ברית המועצות לשעבר אלא המשיכה העלייה מאתיופיה והיה מבצע שלמה.

אופיר אקוניס: קול ישראל אז החליט על הקמת רדיו רק"ע, ב-1991, והרדיו הזה שנותן – כפי שאתה אמרת אדוני היושב ראש – דבר אדיר למיליוני אנשים בישראל ומחוץ לישראל וגם את זה צריך לזכור.

אופיר אקוניס: המאזינים קולטים את השידורים גם מחוץ למדינת ישראל.

אופיר אקוניס: השירות הזה, לא רק שאיננו בסכנת סגירה אלא נהפוך הוא.

אופיר אקוניס: אנחנו מעוניינים – ומנהל הרדיו מיד יפרט לגבי תכנית שהוא כבר הכין - מראש אני רוצה לשבח אותו על כך – להרחבת השידורים בשפות השונות.

אופיר אקוניס: בעניין זה אני פונה דווקא לחברות הכנסת, השרה לשעבר סופה לנדבר וחברת הכנסת קסניה סבטלובה.

אופיר אקוניס: אנחנו רוצים להרחיב את השידורים.

אופיר אקוניס: הדבר תלוי בכם משום שהיום בשעת לילה הממשלה מביאה לקריאה ראשונה את התיקונים בחוק השידור הציבורי הישראלי וכדי להבטיח את מה שאמרתי כאן, גם לגבי רדיו רק"ע – כלומר, הרחבת השידורים – וגם להמשיך לתת שידור ציבורי גם בטלוויזיה וגם ברדיו, אנחנו צריכים את עזרתכם.

אופיר אקוניס: אנחנו צריכים שתצביעו בעד השינויים האלה שאם לא כן, עלול להיווצר מצב פרדוכסלי כמעט והמצב הזה יביא לסגירתה של הרשות, אם לא תאשרו ואם לא תתמכו בהצעותינו.

אופיר אקוניס: הדבר עלול הביא לסגירתה של הרשות ב-30 בספטמבר.

אופיר אקוניס: אני סומך על סיעות האופוזיציה, כפי שאני סומך על סיעות הקואליציה, שתינתן תמיכה אדירה הלילה במליאה להמשך הקיום של השידור הציבורי בישראל ובתוכו השידורים המצוינים - שאני לפעמים מתראיין בהם גם באמהרית וגם ברוסית - של תחנות קול ישראל ובהן רדיו רק"ע, הרשת לקליטת עלייה.

אופיר אקוניס: תודה.

אברהם נגוסה: תודה רבה אדוני השר.

אברהם נגוסה: אנחנו מאוד מודים לך.

אברהם נגוסה: מר שמעון אלקבץ, מנהל קול ישראל, בבקשה.

<שמעון אלקבץ: שלום.

<שמעון אלקבץ: אני נמצא בתפקידי תשעה חודשים במסגרת מינוי של המפרק.

<שמעון אלקבץ: לאורך כל הדרך חשבתי ואני עדיין חושב בצורה מוחלטת, ברורה וחדה שכל מה שקשור לשידורים של הרשת לקליטת העלייה והרשת הזאת כוללת בתוכה את 13 השפות וכוללת בתוכה גם את השידורים בשפה הרוסית ובשפה האמהרית, ואני תכף אתייחס לכוונות שכבר החלו לבוא לידי ביטוי בחודשים האחרונים.

<שמעון אלקבץ: הכותרת של הדיון רדיו רק"ע בסכנת סקירה עושה עוול לעשייה המבורכת והמדהימה של האנשים שנמצאים בחטיבת השפות וברשת בשפה הרוסית והאמהרית ובשאר השפות.

<שמעון אלקבץ: אנחנו שוקדים על הפיכתה של תחנת הרדיו בשפה הרוסית לתחנה עצמאית.

<שמעון אלקבץ: כשאני אומר תחנה עצמאית, זה לא שהיא לא עצמאית עכשיו אבל היא משדרת לאורך כל שעות היממה ובמהלך שעות היממה שזורות בתוכה מהדורות ושידורים של חטיבת השפות.

<שמעון אלקבץ: זאת אומרת, אין רצף של שידורים בשפה הרוסית.

אברהם נגוסה: הצטרף אלינו חבר הכנסת יצחק הרצוג שהוא חבר הוועדה.

אופיר אקוניס: יושב ראש האופוזיציה חבר הוועדה, יפה מאוד.

<שמעון אלקבץ: המהלך בו אנחנו נוקטים הוא מהלך ברור שהיה צריך לנקוט בו כבר לפני שנים רבות ולא ברור איך הוא לא נעשה.

<שמעון אלקבץ: אנחנו מנתקים את שידורי מורשת שמשודרים כרגע במסגרת שידורי רשת א', החל מהשעה 16:00 אחר הצהרים ועד חצות מתחברים לשידורי רשת א' שידורי מורשת.

<שמעון אלקבץ: זאת אומרת, אתם יכולים בשעה 15:00 ברשת א' לשמוע תכנית מדהימה בנושא אקדמי ובשעה 16:00 השידורים הופכים להיות שידורים שעניינם מורשת ישראל.

<שמעון אלקבץ: אנחנו הופכים את השידורים במורשת לשידורים עצמאיים, לתחנה שתשדר 24 שעות ביממה ברציפות, כמובן עד כניסת השבת ומצאת השבת.

<שמעון אלקבץ: זה תהליך שאנחנו כבר התחלנו בו ושידורי הניסיון כבר התחילו עם תדרים חדשים, עם משדרים שכבר נמצאים בשטח ואנחנו כרגע נמצאים בעיצומם של שידורי הניסיון.

<שמעון אלקבץ: זאת אומרת, זה כרגע נמצא.

<שמעון אלקבץ: אגב, עובדי הרדיו יודעים את זה.

<שמעון אלקבץ: אני לא מסתיר שום דבר.

סופה לנדבר: אתה אומר שעד שעה 16:00 יהיה רדיו רק"ע ואחרי כן אין רדיו רק"ע אלא יש שידורים אחרים.

<שמעון אלקבץ: לא.

<שמעון אלקבץ: אמרתי משהו אחר.

<שמעון אלקבץ: מה שקורה ברשת א' זה שרשת א' משדרת עד השעה 16:00 את שידוריה ובשעה 16:00 נכנסים שידורי מורשת שיהיו עד חצות.

<שמעון אלקבץ: אנחנו מוציאים את שידורי מורשת מרשת א' וכרגע אנחנו נמצאים בתהליך של שידורי ניסיון.

<שמעון אלקבץ: כרגע זאת מוזיקה ברצף.

<שמעון אלקבץ: בזה שאנחנו מוציאים את שידורי מורשת מרשת א' והופכים את רשת מורשת לרשת עצמאית עם תדרים נפרדים, מתפנה לנו מכסת השעות מ-16:00 עד חצות.

<שמעון אלקבץ: לשם, ואת זה אנחנו בוחנים וכבר קיימנו לפחות שלוש-ארבע ישיבות בנושא, נעביר את חטיבת השפות, את כל השפות שהן לא השידורים בשפה הרוסית.

<שמעון אלקבץ: כאשר אנחנו מוציאים את כל השפות מהתחנה שמשדרת בשפה הרוסית, בעצם אנחנו מאפשרים לשידורים בשפה הרוסית 24 שעות ביממה.

<שמעון אלקבץ: במהלך הזה, באמצעים שהם בתוך הבית, בתדרים שכבר קיימים אצלנו, אנחנו מרוויחים שתי תחנות רדיו עצמאיות שישדרו 24 שעות ביממה ואני חושב שזאת אחת ההחלטות החשובות שקיבלנו בחודשים האחרונים.

<שמעון אלקבץ: אני רוצה גם להגיד, מעבר להיסטוריה רבת השנים ולהישגים ולחשיבות שגם היושב ראש והשר דיברו עליהם של שידורי השפות, התחנה שמשדרת בשפה הרוסית מייצרת גם הכנסות בסדרי גודל של כמעט ארבעה מיליוני שקלים בשנה.

<שמעון אלקבץ: אני לא מכיר הרבה תחנות רדיו, גם מהמקום ממנו באתי, תחנות הרדיו האזוריות, שברגל קשורה וביד מאחור מצליחות לייצר סדר גודל של כמעט ארבעה מיליוני שקלים בשנה.

<שמעון אלקבץ: לכן הפיכת התחנה בשפה הרוסית לתחנה עצמאית, הפיכת מורשת לתחנה עצמאית, מתן זמן יותר גדול לשידורים של השפות במסגרת רשת א', אבל לא ברמה שהשפות תישזרנה תוך כדי השידור ברשת א', לא, הכוונה היא ליצור חטיבה אחת בשעות מסוימות.

<שמעון אלקבץ: כחלק מהמדיניות שאני מבצע בחודשים שאני נמצא, נגמרו הימים בהם כל תחנה הייתה לעצמה.

<שמעון אלקבץ: יש היום שיתוף פעולה בין התחנות, תחנה אחת מפרגנת לאחותה וברגע שזה יקרה, אני מאמין שכולנו נצא נשכרים.

אופיר אקוניס: אני רוצה לחדד את הנקודה הזאת כי אני חושב שהיא חשובה.

אופיר אקוניס: אני שמח ומברך את יושב ראש האופוזיציה על הצטרפותו לדיון משום שאני אמרתי שמה שאומר לקרות זה הדבר הבא, והכול תלוי, אדוני יושב ראש האופוזיציה, גם בתמיכתכם בשינויים בחוק השידור הציבורי כדי שנוכל להגיע למצב שמנהל הרדיו תיאר.

אופיר אקוניס: במדינת ישראל תפעל בעזרת השם תחנה של קול ישראל שתשדר 24 שעות ביממה בשפה הרוסית.

אופיר אקוניס: השידורים שכרגע משולבים ברדיו רק"ע באמהרית, בגרוזינית, בהונגרית ונדמה לי שגם בלדינו יש כמה שעות, ובשפות אחרות, יוצאו בעצם מרדיו רק"ע על מנת לאפשר שידור רציף של 24 שעות בשפה הרוסית ויחזרו למה שבעבר – אני עוד זוכר כי השתתפתי בתכנית שקדמו לחדשות בצרפתית – היו ברשת א'.

אופיר אקוניס: אולי הגברת בראל זוכרת, החדשות בשעה 17:00 היו בצרפתית והסתיימו במלים אורוואר ואז התחילה התכנית שלנו.

אופיר אקוניס: השידורים הללו חוזרים לרשת א'.

אופיר אקוניס: כמו כן תהיה רשת מורשת, כמובן יהיו הרשתות בשפה העברית, תרבות, מוזיקה, אקטואליה וכדומה.

אופיר אקוניס: הדבר הזה תלוי, אדוני יושב ראש האופוזיציה, גם בהתגייסותכם למען משימה שאיננה פוליטית בעיני אלא אני רואה בה חשיבות רבה לדמוקרטיה הישראלית ולפלורליזם וזה המשך שידורו של השידור הציבורי.

אופיר אקוניס: מנהל הרדיו היה דיפלומט ועדין אבל אני אגיד שלא רק שכותרת הדיון איננה סגירת רדידו רק"ע אלא בעצם היא הפוכה לגמרי והייתה צריכה להיות פתיחה והרחבה של השידורים בשפות שונות במסגרת שידורי קול ישראל.

סופה לנדבר: עם דגש על רוסית.

אופיר אקוניס: רוסית מקבלת תדר משלה במשך 24 שעות ביממה.

סופה לנדבר: אדוני היושב ראש, אני רוצה להשוות את ההכנסות מהתשדירים ברוסית להכנסות מהתשדירים בעברית.

סופה לנדבר: כמה הכנסות יש היום?

<שמעון אלקבץ: היקף ההכנסות בתחנות קול ישראל בשנה מסתכם בסדר גודל של בין 105 ל-108 מיליוני שקלים בשים לב ששלוש התחנות המובילות בכל מה שקשור לפרסום של התשדירים הן רשת ב', אקטואליה, רשת ג' ורשת 88 FM.

<שמעון אלקבץ: עדיין פוטנציאל הגידול בתחנות קול ישראל – בשים לב שאנחנו נמצאים בתקופה לא פשוטה, שלא לומר קשה – אנחנו מצליחים לייצר היקף הכנסות מאוד מרשים שאגב, מדיר שינה מהרבה מאוד גורמים כולל ברדיו האזורי המסחרי.

<שמעון אלקבץ: תחנות קול ישראל עובדות גם ברמה השידורית וגם ברמה הפרסומית בצורה מעוררת כבוד.

אופיר אקוניס: אדוני היושב ראש, ברשותך תשובה גם ליושב ראש האופוזיציה ולחברות הכנסת.

אופיר אקוניס: השאלה מתי זה יקרה.

אופיר אקוניס: אדוני יושב ראש האופוזיציה, זה במידה רבה תלוי גם בכם.

יצחק הרצוג: אני רואה שאתה מוטרד מהתפקוד של האופוזיציה.

אופיר אקוניס: לא.

אופיר אקוניס: בכלל לא.

יצחק הרצוג: כלומר, אתה לא מסוגל לבצע שום מדיניות.

אופיר אקוניס: לא.

אופיר אקוניס: ממש לא.

יצחק הרצוג: אתה לא מסוגל לתפקד.

אופיר אקוניס: ממש לא.

יצחק הרצוג: אם זה לא קשור לאופוזיציה, זה קשור לתפקוד שלכם.

אופיר אקוניס: ממש לא.

יצחק הרצוג: אתם לא מסוגלים לעבוד.

יצחק הרצוג: תגידו את זה.

אופיר אקוניס: ממש לא.

יצחק הרצוג: כבר אמרת את זה שלוש פעמים.

אופיר אקוניס: אתם יודעים מה?

אופיר אקוניס: אין בעיה.

אופיר אקוניס: אם אתם מעדיפים שלא לתמוך הערב בתיקוני החקיקה, על ראשכם יהיה המשך התשלום של האגרה של אזרחי ישראל וסכנת סגירה של רשות השידור ב-30 בספטמבר.

אופיר אקוניס: אני יודע שאתם לא רוצים את זה.

קסניה סבטלובה: אתה זוכר שאתה יזמת את הרפורמה הזאת.

אופיר אקוניס: אתם לא רוצים שזה יקרה ולכן אני מבקש מכם לתמוך.

אופיר אקוניס: אתם לא רוצים, אל תתמכו.

אופיר אקוניס: נשיג את הרוב גם בלעדיכם.

אופיר אקוניס: אני מבקש למען אזרחי ישראל, השידור הציבורי, הפלורליזם והמשך השידורים את תמיכתכם.

אופיר אקוניס: אם אתם לא מעדיפים לא לתמוך, נגייס רוב גם בלעדיכם.

<שמעון אלקבץ: אני רק להשיב לחברת הכנסת סופה לנדבר.

<שמעון אלקבץ: אני רוצה להדגיש שנודע לנו דבר קיומו של הדיון לפני מספר ימים עת קיבלנו זימון.

<שמעון אלקבץ: המהלך שאני מדבר עליו ושתיארתי אותו בהרחבה הוא פרי עבודה של מספר לא קטן של חודשים ולמרות כל הקשיים ולמרות שזה כמעט בלתי אפשרי – אני לא אלאה אתכם בפרטים ובקשיים שאנחנו נמצאים גם אצלי בתוך מול הטכנאים במרכיב של שידורי הניסיון ואיך אנחנו עושים אותם – זה משהו שעבר סדרה של פגישות עם המנהלים שלי וזה משהו שיקרה.

<שמעון אלקבץ: אני מתעקש עליו ואני חושב שזה הדבר הנכון ביותר לטובת המאזינים.

<שמעון אלקבץ: אין משהו טוב יותר מזה.

אברהם נגוסה: תודה רבה.

אברהם נגוסה: חברת הכנסת קסניה סבטלובה.

קסניה סבטלובה: תודה.

קסניה סבטלובה: כבוד היושב ראש הוועדה, כבוד השר, כבוד יושב ראש האופוזיציה יצחק הרצוג, תודה לכל המשתתפים.

קסניה סבטלובה: באמת הדיון הזה מאוד חשוב ואני יזמתי אותו לפני כחודש בגלל חשיבותו הרבה למדינת ישראל, לציבור העולים שכבר נמצא במדינתנו וכמובן לציבור העולים שעתידים להגיע אלינו.

אופיר אקוניס: בעזרת השם.

קסניה סבטלובה: אנחנו מדינה שמעודדת עלייה.

קסניה סבטלובה: אנחנו אומרים בקול רם שאנחנו מדינת היהודים ואנחנו קוראים לכל אשר חפץ לבו להגיע לארצנו, לבוא.

קסניה סבטלובה: אנחנו באמת נערכים לקראת גלים גדולים יותר ומתחילת השנה, כפי שבישרת לנו, אנחנו בעלייה מתמדת ממספר מדינות, גם מאוקראינה, גם מרוסיה וגם מצרפת.

קסניה סבטלובה: אם כך, תמוה בעיני כיצד מדינה שקוראת לעולים מכל המדינות להגיע, בעצם מונעת שידור איכותי, שידור שבאמת יענה לצרכים של העולים.

קסניה סבטלובה: ואם כבר אנחנו מדברים על ההיסטוריה הרחוקה, הרי בעיצומה של מלחמת המפרץ הראשונה הוקם רדיו שבאמת מדבר בכל כך הרבה שפות, רדיו שעומד לשירות העולים, והיום אנחנו נמצאים במצב שהוא לא פחות חדשותי ולא פחות חשוב מבחינת הסיקור שלו ולא פחות חשוב מבחינת האנשים שבאמת צריכים בכל רגע נתון לדעת היכן הם עומדים, עם שתי רגליים על הקרקע.

קסניה סבטלובה: אם כך, אני רוצה להפנות את תשומת לבכם למצב המצער מאוד שכרגע מתרחש ברדיו רק"ע.

קסניה סבטלובה: אני עובדת גם כעיתונאית וגם כחברה של כל אותם עיתונאים שכרגע נמצאם בחדר הזה ואני יכולה להגיד לכם שלעומת ההתחלה של רדיו רק"ע, אז הועסקו משהו כמו 64 עד 67 עובדים בתקופת השיא על אותה כמות שעות שידור, עכשיו נשארו לנו 27 עובדים בלבד ולא כולם תקנים מלאים אלא גם חצאי משרות, שליש משרות ואנשים מזדמנים שמזמינים אותם מעת לעת כדי שיבואו ויתמכו כי אחרת אי אפשר לסגור את סידור העבודה.

קסניה סבטלובה: האם זה יתכן שאנשים שגם כך עובדים, שכל אחד ממלא ארבעה תפקידים לפחות – ואני כאשת תקשורת יכולה להגיד לכם שזה משהו שכל התקשורת חווה אותו ולא רק רדיו רק"ע אבל ברדיו רק"ע השינוי הזה מתקיים בצורה קיצונית, השינוי לרעה כמובן.

קסניה סבטלובה: אם כבוד השר עכשיו הזכרת את התיקונים שאתה מציע לחוק ולרפורמה שאתם יזמתם, הייתי רוצה לשמוע על התקציבים, על תקנים, על כך שלא נגרור את המצב כמו עד למרץ 2016 ורק אז נמצא את עצמנו במצב שאנחנו ללא עובדים ואנחנו בלי אנשים שבאמת מסוגלים ויודעים את מלאכתם ויודעים לשדר בכל מצב שהוא, במצב של מלחמה, במצב של טראומה לאומית וכולנו יודעים שדבר כזה לצערנו יכול לקרות בכל עת.

קסניה סבטלובה: אם כן, השאלה הראשונה היא לגבי התקציבים.

קסניה סבטלובה: השאלה השנייה היא לגבי תקנים.

קסניה סבטלובה: ידוע לי שמספר אנשים עכשיו יוצאים לפנסיה מרצון.

אופיר אקוניס: פרישה מרצון.

קסניה סבטלובה: פרישה מרצון וזה יקרה כבר בחודש ספטמבר וכבר בחודש ספטמבר רדיו רק"ע יכול להיוותר לא השדרנים, ללא העורכים, ללא אנשי מקצוע ותוכן כל כך מצוינים.

קסניה סבטלובה: אני רוצה לומר לכל האנשים שנמצאים כאן מקול ישראל וספציפית מרדיו רק"ע תודה רבה על עבודתכם הנאמנה לטובת ציבור העולים, כל העולים, במדינת ישראל.

קסניה סבטלובה: לצוות המצומצם מאוד לצערי הרב וגם לעומד בראש המערך של השידורים ברוסית אלכסנדר מדבין על העבודה המצוינת שלו.

קסניה סבטלובה: אנחנו מאוד מקווים שאתם תמשיכו לשדר לטובת כולנו.

קסניה סבטלובה: אני יכולה להעיד ממשפחתי שלי כי אימא שלי פותחת את הרדיו בשעה 7:00 בבוקר ולדעתי יש ימים שהיא לא סוגרת אותו.

קסניה סבטלובה: מבחינתה זה רדיו רק"ע בשפה הרוסית, הוא הצינור שמחבר אותה לישראליות עצמה.

קסניה סבטלובה: אלה החיים עצמם.

קסניה סבטלובה: מבחינתה המקורות האלה הם מקורות בלעדיים והיא לא רוצה להחליף את רדיו רק"ע באיזשהו רדיו שבא מרוסיה כי הוא לא רדיו ישראלי.

קסניה סבטלובה: חיממת את לבי עת אמרת שעכשיו הגוף החדש ייקרא גוף ישראלי כי באמת אנחנו ישראלים לכל דבר.

אופיר אקוניס: אני שמח.

אופיר אקוניס: את חיממת את לבי.

אופיר אקוניס: אני מודה לך.

יצחק הרצוג: אתה רואה, אופוזיציה אחראית.

אופיר אקוניס: נכון.

קסניה סבטלובה: מלבד השינוי המבורך הזה של הוספת המילה ישראלי, אנחנו ממש מחכים לתכנית פעולה דחופה כדי שלא נמתין לא לחודש ספטמבר וכמובן לא למרץ 2016 אלא נדע עכשיו כיצד האנשים האלה שיושבים כרגע בחדר אתנו ימשיכו לעבוד ולעשות את עבודתם לטובת הציבור.

אופיר אקוניס: ברשותך אדוני, הערה קצרה כדי להבהיר מהו המצב החוקי בו אנחנו נמצאים כרגע ערב הקריאה הראשונה והמשך הדיון על הקריאה השנייה והשלישית שכמובן יגיע לוועדת הכלכלה של הכנסת.

אופיר אקוניס: כרגע המצב, גברתי, הוא שעד אשר לא ישונה החוק, זה כמו בממשלות מעבר, אין יוצא ואין בא.

אופיר אקוניס: כלומר, פרישה מרצון, יש כרגע את האירועים שמתרחשים ברשות השידור כדי לשמוע מי באמת רוצה לפרוש מרצון ומי כמובן רואה את עצמו ממשיך.

אופיר אקוניס: לגבי קליטה, החוק ברגע זה לא מאפשר למנכ"ל רשות השידור בפירוק מר ויזנטל ולמנהל קול ישראל מר אלקבץ לקלוט אנשים חדשים.

אופיר אקוניס: זה החוק וכולנו שווים בפני החוק ומחויבים לחוק.

אופיר אקוניס: ברגע שתיקוני החקיקה שעל אחדים מהם דיברת כאן עכשיו – ובאמת חיממת את לבי ואני אומר את זה בהתרגשות בהערה שלך לגבי הוספת השם הישראלי – כמובן נוכל לקלוט ואז כמובן הכסף ממשרד האוצר, והאוצר התחייב להעביר אותו כמובן בכפוף לשינויי החקיקה, אז הדברים יוכלו לבוא לידי ביטוי כפי שאת הצעת אותם.

אופיר אקוניס: לגבי התקנים והתקציבים, מנהל הרדיו יפרט.

סופה לנדבר: אני הייתי מבקשת שהשדרנים או נציגי רדיו רק"ע יתייחסו.

סופה לנדבר: אנחנו באנו לשמוע אותם ואנחנו יודעים שהם יודעים לדבר גם בעברית וגם ברוסית.

סופה לנדבר: אנחנו הגענו לישיבת הוועדה כדי לשמוע אותם, עם כל הכבוד למנהל, למפרק ולכולם.

סופה לנדבר: אדוני השר, אני הייתי רוצה לשמוע מה קורה שם ברדיו רק"ע, מה החששות, למה התאספנו כאן.

סופה לנדבר: אם המצב כל כך ברור, למה אנחנו היום יושבים כאן ולמה מעל ראשי עובדי רדיו רק"ע יש היום סכנת סגירה.

סופה לנדבר: אם לא, אנחנו נשמע מה שאתה אמרת ונחליט בהתאם איך לתמוך ברשות השידור.

סופה לנדבר: אני הייתי רוצה לשמוע מה קורה שם.

סופה לנדבר: עד כמה שאני יודעת, המצב לא כל כך ורוד.

אברהם נגוסה: הצטרף אלינו חבר הכנסת יואל רזבוזוב.

אופיר אקוניס: יושב ראש הוועדה הקודם.

אברהם נגוסה: כן.

אברהם נגוסה: יושב ראש הוועדה לשעבר.

אברהם נגוסה: אנחנו נשמע עכשיו שדרנית שנים רבות בשפה האמהרית.

<צגה מלקו: אדוני היושב ראש, כבוד השר, חברי כנסת.

<צגה מלקו: אני מאוד מברכת על הישיבה.

<צגה מלקו: אני גדלתי וצמחתי ברשות השידור, אם זה ברדיו רק"ע, אם זה בערוץ 1 וערוץ 33 ואם זה ברשת א'.

<צגה מלקו: אני יכולה להגיד לגבי רדיו רק"ע שהוא לא רק השידור הציבורי הישראלי אלא אני חושבת שזה השידור הציוני ביותר שקיים.

<צגה מלקו: כל עובדי רדיו רק"ע בכל השפות, ב-13 שפות, כולנו קודם כל מסתכלים על הציונות ועל היהדות, על העלייה והקליטה וגם לתמוך בעולים שבאים אחרינו וכל אחד בשפת האם שלו.

<צגה מלקו: כל אחד עובד בתנאים לא פשוטים.

<צגה מלקו: כל הזמן ברדיו רק"ע חבריי ברוסית וחבריי בשפות אחרות, כשאנחנו מסתכלים על ההשקעה בציונות, במצב הקיים של היום רשות השידור יש גיבוי ויש אווירה טובה עם המנהל שמעון אלקבץ אבל בתכל'ס במציאות אני יכולה להגיד, כעובדת ותיקה וכחברה באגודת העיתונאים, המצב נמצא באי ודאות.

<צגה מלקו: אף אחד לא יודע מה יהיה בעתיד.

<צגה מלקו: השידור הזה כל כך חשוב בכל השפות ולא רק ברוסית ולא רק באמהרית.

<צגה מלקו: אני רואה את חבריי בשפה הצרפתית, באיזה תנאים הם עובדים.

<צגה מלקו: חברים, אתם ממש צריכים לעשות סיור.

<צגה מלקו: הייתי מזמינה אפילו את חברי ועדת העלייה והקליטה כדי לבוא ולראות באיזה תנאים עובדים אבל איזו תמורה והצלחה יש לנו.

<צגה מלקו: לגבי הרדיו באמהרית.

<צגה מלקו: הרדיו באמהרית הוקם לפני שלושים שנים, ב-1985, אחרי מבצע משה.

<צגה מלקו: אחרי שש שנים, ב-1991, כאשר אחרי מבצע שלמה – מבצע שלמה היה ב-24-25 במאי - ב-26 במאי פתחו את רדיו רק"ע.

<צגה מלקו: אז ראש הממשלה היה יצחק שמיר זכרונו לברכה.

<צגה מלקו: מאז השידור תורם ונותן במיוחד לאוכלוסייה אנלפביתית יוצאת אתיופיה שאין לה שום אפשרית וכל אחד יודע איך בקהילה כל דבר קובעים לפני השידור ואחרי השידור.

<צגה מלקו: לכן את רדיו רק"ע במצב הקיים, באי ודאות, צריך לשים כשידור הציבורי הישראלי שהוא רדיו רק"ע.

<צגה מלקו: אני חושבת שכולם צריכים להתגייס לטובת רדיו ציבורי ישראלי, הציוני, היהודי ולדעתי זה צריך להיות בראש וראשונה בסדר מעייניה של ממשלה.

<צגה מלקו: העובדים היום מוטרדים.

סופה לנדבר: מהדאגה הם מאבדים את קולם.

סופה לנדבר: אני אומרת את זה כקלינאית תקשורת.

סופה לנדבר: בלחץ אנשים מאבדים קול.

<צגה מלקו: נכון.

<צגה מלקו: תבואו ותראו.

<צגה מלקו: אנשים באי ודאות ולא יודעים מה יקרה בעתיד שלהם ואיך הרדיו הזה ימשיך ויתקיים.

<צגה מלקו: רדיו רק"ע, בדיוק רדיו הישראלי הציבורי חשוב ממדרגה ראשונה ואני הייתי מבקשת מכבוד השר אקוניס, מחברי הכנסת ומכולם כי הרדיו הזה הוא פנינה שיש לעם היהודי ולמדינת ישראל בשידור הציבורי.

אברהם נגוסה: מישהו מהשדרנים רוצה לדבר?

אופיר אקוניס: סליחה, אני מתנצל כי אני חייב לצאת מהישיבה.

אופיר אקוניס: מנהל הרדיו נמצא כאן.

<פנטהון אספה דויט: כבוד השר, התייחסו כאן לשידורים בשפה הרוסית ואני מבקש, לפני שאתה יוצא אולי אתה יכול להתייחס ולומר מה קורה עם השידור בשפה האמהרית.

אופיר אקוניס: בוודאי.

אופיר אקוניס: אמרתי את זה וגם מנהל הרדיו אמר את הדברים.

אופיר אקוניס: אנחנו מתחייבים לכך.

סופה לנדבר: אדוני השר, אני מבקשת ממך שתישאר עד שהשדרנים ברוסית ידברו כדי שנבין מה אנחנו מבקשים ממך, אם אנחנו תומכים או לא תומכים.

אופיר אקוניס: אני יכול להישאר עוד חמש דקות.

אופיר אקוניס: אני מתייחס לשידורים בשפה האמהרית.

אופיר אקוניס: אנחנו אמרנו שהשידורים בשפה הרוסית יורחבו ל-24 שעות.

אופיר אקוניס: השידורים בשפה האמהרית יקבלו יותר זמן ברשת א' של קול ישראל וכך גם בשאר השפות כמובן.

אופיר אקוניס: אני חושב שזאת בשורה אדירה גם למאזינים בשפה הרוסית שיקבלו נתח זמן יותר גדול וגם בשפה האמהרית שיקבלו גם כן נתח שידור יותר גדול.

אופיר אקוניס: הכול כמובן יקרה בכפוף לאישור של הבית הזה - זה כבר לא קשור אליכם – של הכנסת להמשך פעילותה של רשות השידור, בעצם של תאגיד השידור הישראלי.

אברהם נגוסה: עוד שדרנית ותיקה, גברת ויקטוריה דולינסקי.

אופיר אקוניס: אני אשמע את דבריה ואחר כך אעזוב.

<ויקטוריה דולינסקי: שלום כבוד השר, שלום חברי הכנסת ושלום לכל הנוכחים.

<ויקטוריה דולינסקי: תודה רבה לכל היוזמים על כינוס הוועדה היום.

<ויקטוריה דולינסקי: אני אהיה מאוד קצרה.

<ויקטוריה דולינסקי: רדיו רק"ע הוא מותג קיים, כמו שאמרה כאן חברתי צגה.

<ויקטוריה דולינסקי: הרדיו הוא באמת תחנה ציונית שהוקמה כרשת קליטת עלייה, רק"ע.

<ויקטוריה דולינסקי: כאשר מדובר בשפות רוסית וצרפתית, מקשיבים לנו בחוץ לארץ וזה כלי מאוד חשוב ומהווה כלי הסברתי ולא רק כלי בקליטת עלייה.

<ויקטוריה דולינסקי: תמיד מדברים על חשיבות הסברה לחוץ לארץ ואנחנו מספקים את הסחורה הזאת ועושים כמיטב יכולתנו.

<ויקטוריה דולינסקי: אני רוצה להסב את תשומת לבנו לאור דבריו של כבוד השר שבאמת אנחנו כולנו תקווה שהשידור הציבורי יתחזק ויחד עם זה יתחזק רדיו רק"ע.

<ויקטוריה דולינסקי: חשוב לדעת מה קורה עכשיו ברדיו.

<ויקטוריה דולינסקי: באמת, הצוות שלנו הצטמצם עד כדי כך שאנחנו יום יום עושים מעשי גבורה.

<ויקטוריה דולינסקי: 11 וחצי שעות שידור כאשר הרוב הם שידורי אקטואליה, מבצעים שמונה וחצי אנשים.

<ויקטוריה דולינסקי: זה גם יומני בוקר ויומני ערב כאשר כל אלה שיושבים כאן משתתפים בדרך כלל ומתראיינים, זאת גם סקירת עיתונים, ואותם אנשים עושים את כל העבודות האלה, כולל כתבות, עדכוני תנועה וכל מיני עבודות אחרות.

<ויקטוריה דולינסקי: בעצם אנחנו עובדים על גבול היכולת.

<ויקטוריה דולינסקי: בסך הכול מדובר בחומר אנושי והחומר האנושי מתעייף.

<ויקטוריה דולינסקי: חשוב מאוד עכשיו בעידן החשוב הזה, המעבר משידור ציבורי אחד לשידור ציבורי חדש וחזק, לחזק את הצוות ולחזק את האנשים שעושים עבודה ברוכה.

<ויקטוריה דולינסקי: אפשר אולי למצוא דרכים לפחות לאנשים זמניים שיוכלו לחזק את השידור כך שנגיע באותו כוח ובאותה עוצמה לשידור הציבורי החדש, וכמו שעכשיו נאמר מ-12 ל-24 שעות שידור.

<ויקטוריה דולינסקי: אנחנו נשמח אבל אני רוצה להדגיש שאנחנו עומדים באפיסת כוחות.

אופיר אקוניס: שמעון יענה.

אופיר אקוניס: אני פשוט חייב לצאת.

אופיר אקוניס: תודה רבה, בהצלחה.

אופיר אקוניס: אנחנו נצליח.

אופיר אקוניס: זאת משימה מורכבת מאוד, מאתגרת מאוד ויש לה היבטים תקציביים והיבטים פוליטיים שאני מקווה שיושמו בצד כי זה לא עניין של קואליציה ואופוזיציה.

אופיר אקוניס: אני בטוח שגם סיעות האופוזיציה יתייצבו לסייע בהקמת תאגיד השידור הישראלי והמרוויחים הגדולים יהיו הצופים והמאזינים.

אופיר אקוניס: תודה.

אברהם נגוסה: תודה רבה לשר אופיר אקוניס.

אברהם נגוסה: הצטרפה אלינו חברת הכנסת טלי פלוסקוב.

אברהם נגוסה: חבר הכנסת יואל רזבוזוב, בבקשה.

יואל רזבוזוב: חברים, אני אדבר בקצרה.

יואל רזבוזוב: החמצתי את דבריו של השר אופיר אקוניס אבל אני מבין שהמנכ"ל נמצא כאן.

אברהם נגוסה: אם יש שאלות, נמצא כאן המנכ"ל.

יואל רזבוזוב: המגמה היא להגדיל את השידור ולהרחיב אותו אבל עדיין אני חושב שכל מי שיושב כאן, יושבים אנשים מוטרדים ודואגים.

יואל רזבוזוב: הם דואגים לרדיו שאני חושב שכולנו גדלנו עליו.

יואל רזבוזוב: אני חושב שהיום יש קבוצה גדולה של אנשים – ואני מדבר על מאות אלפים – שחייבים את הרדיו.

יואל רזבוזוב: עבורם זאת לא זכות אלא חובה, זה משהו שהם לא יכולים בלעדיו כי הם לא מבינים את השפה.

יואל רזבוזוב: אני מכיר יותר מדי אנשים שכל היום צמודים לרדיו ואלה החיים שלהם.

יואל רזבוזוב: זה הכלי שמעביר להם את האינפורמציה וזה גם הכלי שעוזר להם לעבוד מולנו, מול חברי הכנסת.

יואל רזבוזוב: הרבה פניות בהן טיפלתי הגיעו דווקא דרך הרדיו, דרך השידורים, דרך השדרנים וזאת הדרך, זאת האינטראקציה וזאת באמת רשת קליטת עלייה אמיתית.

יואל רזבוזוב: אני רוצה להזכיר את צוק איתן.

יואל רזבוזוב: אם לא היה לנו את הרדיו, הרבה אנשים היו נפגעים כי הרדיו העביר בשידור ישיר את האזעקות ואמר היכן הן.

יואל רזבוזוב: לא הייתה דרך אחרת להעביר זאת.

יואל רזבוזוב: אני מסכים עם השר אקוניס שאין כאן קואליציה ואופוזיציה ואנחנו כאן כחברי כנסת וחייבים לפקח.

יואל רזבוזוב: שמענו שיש חדשות טובות אבל המטרה שלנו היא באמת לראות שקודם כל אף אחד לא ייפגע כי יש כאן אנשים שפוחדים להיפגע כי בסופו של דבר זאת העבודה שלהם וזה מה שהם יודעים לעשות, וחברת הכנסת לנדבר אמרה כקלינאית תקשורת שהקול שלהם נפגע ואנחנו מכירים את הקולות האלה ולא ניתן שהם ייפגעו.

יואל רזבוזוב: אנחנו גם לא רוצים שהאוזניים ששומעות את הרדיו ייפגעו.

סופה לנדבר: לא ניתן שהם ייפגעו.

יואל רזבוזוב: חשוב שתדעו שכולנו מגויסים והשידור הזה חייב להימשך בצורה הטובה ביותר.

אברהם נגוסה: רשות הדיבור לאברהם שרנופולסקי מחזית הכבוד.

<אברהם שרנופולסקי: תודה רבה.

<אברהם שרנופולסקי: כבוד היושב ראש וחברי כנסת נכבדים.

<אברהם שרנופולסקי: בשם של מאות אלפים שוחרי תנועת חזית הכבוד אנחנו מתנגדים לכל המעשים שעלולים לגרום נזק לרדיו רק"ע ולעובדי רדיו רק"ע.

<אברהם שרנופולסקי: יש לציין שרדיו רק"ע הוא המקור היחידי למתן מידע בתחומים שונים – בתחום הפוליטיקה, בתחום התרבות, בתחום הספורט, בתחום הכלכלה ועוד ועוד – והמאזינים יכולים להשתתף בכמה וכמה תכניות של רדיו רק"ע והם יכולים לקבל סיוע וייעוץ ממומחים שונים כמו רופאים, עורכי דין וכולי.

<אברהם שרנופולסקי: צריך לציין שברדיו רק"ע עובדים אנשי מקצוע ברמה גבוהה שיש להם ניסיון רב ויש לחזק את הצוות ולא לגרום לו נזק.

<אברהם שרנופולסקי: אני מבקש מחברי הכנסת לעשות ככל שביכולתם ולעשות את מה שצריך לעשות על מנת לחזק את צוות רדיו רק"ע ולהתנגד לסגירתו.

<אברהם שרנופולסקי: תודה רבה.

אברהם נגוסה: תודה רבה לך.

אברהם נגוסה: פנטהון אספה, מנכ"ל טבקה.

<פנטהון אספה דויט: תודה אדוני היושב ראש.

<פנטהון אספה דויט: הדברים נאמרו.

<פנטהון אספה דויט: באנו לדיון על סגירת רדיו רק"ע ולציבור שלא מבין כל כך טוב את השפה העברית, בעיקר ציבור העולים החדשים וציבור המבוגרים שבאים מכל מיני מדינות, זאת הרשת היחידה דרכה הם יכולים להתחבר לעולם החיצוני, לחברה הישראלית ולקבל את האינפורמציה בעת שלום ובעת מלחמה.

<פנטהון אספה דויט: נחשוב לרגע אם בזמן מלחמה אין את רשת רק"ע ואנשים לא יכולים לקבל אינפורמציה לגבי מה שקורה ברחבי הארץ, ולצערנו אנחנו חווים את המקרים האלה לא מעט.

<פנטהון אספה דויט: לכן החשיבות היא מאוד מאוד גדולה ולא רק לא לסגור את רשת רק"ע אלא להרחיב אותה כפי שהשר אקוניס ציין.

<פנטהון אספה דויט: לדעתי זאת בשורה מאוד מאוד חיובית ומאוד מאוד טובה שאנחנו מאוד תומכים בה.

<פנטהון אספה דויט: בנוסף לכך, השר לא נמצא אבל נמצא כאן המנהל ואנחנו קוראים להרחיב גם מבחינת כוח אדם ואני מתייחס לעובדים ולשדרנים בכל השפות, כאשר במיוחד אני רוצה להתייחס לשדרנים ליוצאי אתיופיה.

<פנטהון אספה דויט: אנחנו קוראים להגדיל את מספר השדרנים, להרחיב את שעות השידור, להביא מקצוענים ולהקצות מימון מספיק כדי שהעולים יקבלו שידור איכותי בשפתם ובזמן שמתאים להם, בזמן שהם כן יכולים לשבת להקשיב, ללמוד ולהתחבר לחברה הישראלית כי אלה האוזניים, העיניים והפה שלהם אליו הם יכולים להתחבר.

<פנטהון אספה דויט: מדי פעם אני מקשיב לתכניות ברדיו בשפה האמהרית ואתם לא מבינים עד כמה המבוגרים מתקשרים לרדיו, מביעים את הדעות שלהם ושואלים את השאלות.

<פנטהון אספה דויט: התקשורת מתבצעת און ליין בין הקהילות השונות שנמצאות בערים השונות.

<פנטהון אספה דויט: לכן אני קורא לרשות השידור לא רק להרחיב את שעות השידור ברשת רק"ע בשפות השונות, במיוחד בשפה האמהרית ואני מדבר על החלק הזה, אלא גם להגדיל את הצוות המשדר בתחום הזה ולהביא את המקצוענים ולהמשיך בתכנית.

<פנטהון אספה דויט: אני מברך על התכנית החדשה ואני מקווה שהתיקונים יעברו בכנסת ונראה ימים הרבה יותר טובים מאלה שיש לנו עד עכשיו.

<פנטהון אספה דויט: תודה רבה.

אברהם נגוסה: תודה רבה.

אברהם נגוסה: חברת הכנסת טלי פלוסקוב.

טלי פלוסקוב: צהרים טובים.

טלי פלוסקוב: ראשית, אני רוצה להודות לך אדוני היושב ראש על עצם קיום הדיון הזה.

טלי פלוסקוב: אני חושבת שהוא הגיע בזמן מאוד מאוד נכון כי אנחנו מרגישים את האווירה של האנשים שנמצאים באי ודאות מוחלטת וגם של הצרכן, האנשים שמחכים לרדיו כי זה חלק מהחיים שלהם.

טלי פלוסקוב: אני רוצה מכם שתי דקות ואולי אפילו דקה כדי להזכיר לכם היסטוריה.

טלי פלוסקוב: אני זוכרת את עצמו בשנת 1973, עת הייתה כאן מלחמה, ואני ומשפחתי עדיין היינו ברוסיה.

טלי פלוסקוב: אני זוכרת את הימים בהם ישבנו ליד מכשיר רדיו מאוד מאוד ישן, אני ואבי זכרונו לברכה וכל המשפחה, וחיכינו לכל מילה שתגיע אלינו מכאן כי אנחנו מאוד רצינו לדעת מה קורה במדינת ישראל בזמן המלחמה.

טלי פלוסקוב: אלה דברים שהם מרגשים, אבל למה בחרתי להתייחס ולספר את הסיפור הזה?

טלי פלוסקוב: כי קודם כל, רק"ע – אני קצת איחרתי ואני מתנצלת אבל הייתי בוועדה אחרת – הוא מותג.

טלי פלוסקוב: רק"ע הוא היסטוריה של מדינת ישראל ואנחנו כאזרחי מדינת ישראל, ואלה שנמצאים בבית המחוקקים, חייבים לשמור על העבר שלנו, להיות גאים בו וכמובן לנסות להעביר אותו לדורות הבאים.

טלי פלוסקוב: קצת רגש.

טלי פלוסקוב: לעצם העניין.

טלי פלוסקוב: כמו שאתם יודעים, אני חברה בוועדת הכלכלה שם היה דיון לגבי רשות השידור.

טלי פלוסקוב: ברור לנו שהחוק שהעבירו לפני כשנתיים והזמן שנתנו להקמת תאגיד חדש, הוא לא מספיק.

טלי פלוסקוב: עכשיו אנחנו מנסים כל הזמן לדאוג להארכות.

טלי פלוסקוב: אני מאוד מאוד חוששת.

טלי פלוסקוב: אגב, בחוק כתוב שההארכה האחרונה שניתנה היא ההארכה האחרונה שבכלל ניתן לתת אותה.

טלי פלוסקוב: זאת אומרת, אנחנו כבר צריכים לעשות שינוי באמצעות חקיקה אם נצטרך להאריך והתחושה שלי היא שאנחנו נצטרך.

טלי פלוסקוב: אמנם היום המצב קצת שונה והשוני הוא בזה שנמצאים כאן אנשים וחלק גדול מהם נמצא כאן בוועדה, אנשים ששמו לעצמם מטרה: אנחנו לא ניתן לפגוע לא ברדיו רק"ע, לא בשפה הרוסית, לא בשפה האמהרית ולא בשפה הצרפתית כי זה חלק מהחיים של אנשים וזה המקור לקבלת ידע.

טלי פלוסקוב: לכן אנחנו חייבים לשמור על התחנה הזאת.

טלי פלוסקוב: אני רוצה להתייחס למשהו מאוד מאוד חשוב כי הדיון הזה כרגע מתנהל בוועדת הקליטה.

טלי פלוסקוב: כאן אני רוצה דווקא לבקש מהמנכ"ל להתייחס ואם אתה לא תוכל להתייחס היום, אני אבקש להיכנס לזה קצת יותר לעומק.

טלי פלוסקוב: כולנו תקווה שהדבר יסתדר והאנשים האלה ימשיכו לעבוד ואלה אנשים מאוד מקצועיים שאנחנו מעריכים אותם.

טלי פלוסקוב: אני יודעת להגיד את השמות של האנשים אותם אנחנו שומעים כמו אלכסנדר דב שעושה עבודה בצורה בלתי רגילה ואני חושבת שהרוסית שלו מאוד העלתה את הרמה, וויקטוריה דולינסקי ועוד הרבה אנשים.

טלי פלוסקוב: אני לא רוצה לנקוב בכל השמות ואני מתנצלת מראש.

טלי פלוסקוב: אני רוצה להתייחס למצב של שכר האנשים שעובדים וכאן אני שואלת שאלה.

סופה לנדבר: השוואה של שכר.

טלי פלוסקוב: בדיוק.

טלי פלוסקוב: זאת השאלה שאני רוצה לשאול.

טלי פלוסקוב: האם עובד רדיו רק"ע ששייך לחלק של דוברי רוסית מקבל את אותו השכר שמקבל עובד אחר ברשת ב' לצורך העניין?

טלי פלוסקוב: שמעתי שזה לא כך.

<שמעון אלקבץ: את מציעה שהם יעברו לרשת ב'?

טלי פלוסקוב: לא.

טלי פלוסקוב: אני רוצה שהם יקבלו את אותו השכר.

טלי פלוסקוב: אתה יודע מה?

טלי פלוסקוב: גם ברשת ב' הם יכולים לעשות ולתרום.

טלי פלוסקוב: אנחנו כל הזמן מדברים על אפליה ובוועדה הזאת במיוחד ואני רוצה להיות בטוחה – ואם אתה צריך את עזרתנו, תגיד לנו – שהאנשים האלה יקבלו את אותו השכר שמקבלים ותיקי המדינה.

יואל רזבוזוב: תוספת סיכון על דו שפתי.

טלי פלוסקוב: נכון.

טלי פלוסקוב: הם עובדים הרבה יותר קשה כי הם עובדים בשתי שפות.

קסניה סבטלובה: גם התפלגות שעות השידור פר בן אדם היא הרבה יותר גבוהה ברדיו רק"ע.

טלי פלוסקוב: זה נאמר כאן.

טלי פלוסקוב: מספר השעות שהם עובדים עם שמונה וחצי אנשים, שזה בלתי נסבל.

טלי פלוסקוב: אם כן, אני מבקשת לקחת את הנושא הזה.

<שמעון אלקבץ: אני אתייחס לזה.

טלי פלוסקוב: זה נושא שאני מאמינה שהוא מדאיג את הוועדה הזאת.

אברהם נגוסה: תודה רבה.

אברהם נגוסה: מר וונדה אקלה, מנכ"ל נציגי הארגונים של יוצאי אתיופיה.

<וונדה אקלה: תודה אדוני היושב ראש.

<וונדה אקלה: לפעמים אני פותח את הרדיו ומאזין גם לשפות האחרות, כי דרך כך רציתי ללמוד שפות נוספות.

<וונדה אקלה: בנושא השידור בשפה האמהרית, אנחנו מדברים בנושא של הרחבה, בסך הכול כמה שעות יש במשך היום?

<וונדה אקלה: שעה ורבע בשעות הצהרים ו-45 דקות בערב.

<וונדה אקלה: יש כאלה שמחפשים את התחנה וכל הזמן נגמר.

<וונדה אקלה: יש כאלה שכדי שלא להחמיץ את השידור בשפה האמהרית, משאירים את התחנה באותו מצב, רק מסתכלים על השעה ופותחים את הרדיו.

<וונדה אקלה: כשאנחנו מדברים על הרחבה, זה גם במשמעות הזאת.

<וונדה אקלה: כאשר אנחנו מדברים על השפה, זה לא רק למישהו שהוא לא מלומד ולא מבין את השפה, כי אפילו אם אלה אנשים שמבינים את השפה, הם רוצים את שפת האם שלהם.

<וונדה אקלה: לכן גם להעביר מסר וגם לקבל מסר, זאת התחנה היחידה דרכה אנחנו יכולים להגיע לכל בית ובית.

<וונדה אקלה: ולכן כמו שנאמר בנושא ההרחבה, זה מאוד חשוב שירחיבו את מספר השעות.

<וונדה אקלה: אנחנו צריכים להשוות בין עולה לוותיק וזאת הדרך היחידה שאפשר לתת איזשהו ייצוג שוויוני גם בשפת האם, גם באווירה של המסרים שלהם וגם על מנת לקלוט דברים נוספים.

<וונדה אקלה: כמו שנאמר קודם, אני מקווה שתהיה איזושהי הרחבה בשעות השידור בשפה האמהרית כי אני רואה שגם לי וגם למבוגרים וגם לצעירים – יש צעירים שמתחילים היום ללמוד את השפה האמהרית - השידורים באמהרית יכולים לעזור להם בכל התחומים האלה.

<וונדה אקלה: תודה רבה.

אברהם נגוסה: תודה רבה.

אברהם נגוסה: מר אלכסנדר מדבין.

סופה לנדבר: לפני שאנחנו ממשיכים, האם אנחנו יכולים להבין את ההבדלים במשכורות?

אברהם נגוסה: אחרי אלכסנדר.

<אלכסנדר מדבין: אני מבקש סליחה, אני אדבר בשקט כי אני דווקא אחד מאלה שכמעט איבד את קולו.

<אלכסנדר מדבין: הייתי עם אישור מחלה והרופא אישר את השתתפותי בישיבת הוועדה כי זה חשוב מאוד.

<אלכסנדר מדבין: תראו, ראשית, רציתי לשבור איזושהי סטיגמה שכבר כאן אנחנו שמענו, שרדיו רק"ע כאילו הוא רדיו רק לזקנים ולקשישים.

<אלכסנדר מדבין: זה בכלל לא נכון.

<אלכסנדר מדבין: לפי הסטטיסטיקה, מאזינים לנו 87 אחוזים מהאוכלוסייה הרוסית שבכלל מאזינה לרדיו.

<אלכסנדר מדבין: בקבוצת הגיל, בין 18 ל-55, מאזינים 55 אחוזים.

<אלכסנדר מדבין: זאת אומרת, הרדיו שלנו ממש לא רק רדיו לזקנים ולקשישים.

<אלכסנדר מדבין: בין המאזינים שלנו גם אנשים שבאו בשנות ה-70 ושולטים בשפה העברית על בוריה אבל הם מאזינים לשידורים בשפה הרוסית כי זה מעניין אותם.

<אלכסנדר מדבין: אני רוצה לתת משל מאוד פשוט והייתי אומר סטנדרטי.

<אלכסנדר מדבין: אנחנו ברשות השידור וברדיו רק"ע בפרט בספינה קטנה באמצע הים וסביבנו יש סערה.

<אלכסנדר מדבין: אנחנו מאבדים אנשים, מאבדים מלחים.

<אלכסנדר מדבין: יש רב חובל, יש חובל וישנם מלחים ימאים ולפעמים יש חילוקי דעות אבל אנחנו צוות אחד.

<אלכסנדר מדבין: אנחנו צוות אחד.

<אלכסנדר מדבין: אנחנו תומכים זה בזה ואנחנו מבינים שאנחנו צריכים להגיע לחוף המבטחים כצוות אחד.

<אלכסנדר מדבין: לשם כך מה אנחנו צריכים ומה אנחנו מבקשים מהמחוקקים.

<אלכסנדר מדבין: אם להמשיך באותה דמות, בואו נגיד עזרה שיורדת מהמסוק, מורידים אנשים מהמסוק לספינה שלנו על מנת להשלים את המחסור בכוח אדם, להבטיח לנו שקט סביבתי, שקט שלא תהיה סערה, שקט סביבתי כדי שנוכל לעבוד בצורה רגועה.

אברהם נגוסה: אתה מתכוון לכך שלא תהיה אי ודאות.

<אלכסנדר מדבין: שלא תהיה אי ודאות ושאנחנו לא נשמע כל יום שני וחמישי על איזו סערה חדשה שנופלת עלינו.

<אלכסנדר מדבין: בסופו של דבר אולי נעבור מספינה ישנה לספינה חדשה וזה מה שמתכוון החוק, ואז אנחנו נגיע בעזרת השם לחוף מבטחים.

<אלכסנדר מדבין: מהו חוף המבטחים?

<אלכסנדר מדבין: זה החזון שאנחנו שמענו גם שממעון אלקבץ, מנהל קול ישראל, וגם מכבוד השר אקוניס, 24 שעות שידור בשפה הרוסית.

<אלכסנדר מדבין: עד כאן.

אברהם נגוסה: תודה רבה.

אברהם נגוסה: לפני התייחסות המנהל, הייתי רוצה לשמוע את זיוה מקונן דגו.

<זיוה מקונן דגו: תודה רבה אדוני היושב ראש.

<זיוה מקונן דגו: ראשית, רדיו רק"ע, בהחלט כמו שכולם אמרו, הוא רשת חשובה מאוד לכלל הציבור ולא רק לאוכלוסייה כזאת או אחרת.

<זיוה מקונן דגו: אני רוצה להתייחס לשני דברים.

<זיוה מקונן דגו: כאשר אומרים גוף עצמאי, אני מוטרדת.

<זיוה מקונן דגו: מה זה אומר גוף עצמאי?

<זיוה מקונן דגו: המנכ"ל אלקבץ אמר את זה.

<זיוה מקונן דגו: אנחנו רוצים רשת שידור ממלכתית שיש לה אבא ואימא וכתובת שדואגת לאינטרסים של ציבור המאזינים וכמובן העובדים.

<שמעון אלקבץ: בעצמאית הכוונה שלא מדובר במין שאינו מינו.

<שמעון אלקבץ: זאת אומרת, רשת א' לא תשדר את רשת מורשת.

<שמעון אלקבץ: כל רשת תקבל את האפיון שלה.

<שמעון אלקבץ: הרשת בשידורים בשפה הרוסית תשדר אך ורק בשפה הרוסית במשך 24 שעות ביממה במשך כל ימות השבוע.

<שמעון אלקבץ: לזה אני קורא עצמאית.

<שמעון אלקבץ: במובן הזה שתהיה לה עצמאות שידורית.

<זיוה מקונן דגו: מה קורה עם רדיו רק"ע?

<זיוה מקונן דגו: יהיו שתי רשתות?

<זיוה מקונן דגו: חשוב להבהיר.

<זיוה מקונן דגו: מה קורה עם השפות האחרות?

<שמעון אלקבץ: הסברתי את זה בהתחלה.

<זיוה מקונן דגו: לא הבנתי.

<זיוה מקונן דגו: חשוב להדגיש את זה.

<זיוה מקונן דגו: הנושא השני הוא הנושא של השפה הטיגרית.

<זיוה מקונן דגו: השפה הטיגרית היה משודר כחלק מהשידור האמהרי בתוך השעה ורבע כאשר אברהם ירדאי פרש לגמלאות כאילו אין עוד מישהו דובר טיגרית והפסיקו את השידור הזה.

<זיוה מקונן דגו: תמוה בעיני שבכל השנים מאז 1986, עת זה הוקם, היה רק שדרן אחד שאם הוא היה חולה, כמובן לא היו חדשות או עדכונים בטיגרית.

<זיוה מקונן דגו: אני רוצה להבין אם מתכוונים להחזיר את השידור בשפה הטיגרית כי יש קבוצה דוברת טיגרית שלא מקבלת את השירות שלה בישראל.

<זיוה מקונן דגו: דרך אגב, אדוני היושב ראש, גם אתה עת היית מנכ"ל מכנף דרום לציון, רוב הארגונים של יוצאי אתיופיה פנו בכתב עם פרישתו של אברהם ירדאי ולא קיבלנו שום התייחסות.

<זיוה מקונן דגו: הזלזול הזה לא יכול להימשך.

<זיוה מקונן דגו: חייבים לתת מענה לכל האוכלוסיות שצריכות את השידור ואת התקשורת הזאת לחברה הישראלית כדי להתעדכן ולדעת מה קורה במדינה.

<זיוה מקונן דגו: דבר נוסף.

<זיוה מקונן דגו: אני לא יודעת אם זה קשור או לא, אבל בהחלט אני רואה קשר.

<זיוה מקונן דגו: ערוץ 33 שמשדר בטלוויזיה ועכשיו נותן רק חצי שעה.

<זיוה מקונן דגו: הערוץ קם בעקבות מבצע עופרת יצוקה וחצי השעה של מגזין לא מספיקה.

<זיוה מקונן דגו: נכון שיש את ערוץ ITV שמשדר אבל הוא לווייני והוא בתשלום.

<זיוה מקונן דגו: מדינת ישראל העבירה חוק כדי שיהיה את עידן פלוס כך שכל אזרחי מדינת ישראל יוכלו בחמשת הערוצים לקלוט שידורים בשפות השונות.

<זיוה מקונן דגו: אני חושבת שזה חשוב שזה יורחב ויתוגבר ולא רק חצי שעה בשבוע כמגזין שאפשר לתת בו בקושי עדכון של יום אחד.

<זיוה מקונן דגו: צריך להרחיב ולהגדיל אותו.

<זיוה מקונן דגו: אני כמובן מצטרפת לשאלה ששאל עמיתי מנכ"ל טבקה.

<זיוה מקונן דגו: השר אקוניס לא ענה לגבי כמה שעות שידור יהיו באמהרית ובטיגרית ואני דורשת שהשידור בשפה הטיגרית יחזור.

<זיוה מקונן דגו: אנחנו רוצים לדעת כמה זמן יהיה.

<זיוה מקונן דגו: תודה רבה.

קסניה סבטלובה: הערה קטנה לגבי דבריה של זיוה.

קסניה סבטלובה: ממש משפט.

קסניה סבטלובה: מה שאמרת לגבי החשיבות של החזרת השידורים בשפה הטיגרית, אני רואה בזה חשיבות מאוד גדולה כי כך אנחנו נותנים ביטוי לכל הציבור ונותנים לו אפשרות להתבטא ולהיות קשור לשורשים שלו.

קסניה סבטלובה: לכן אנחנו צריכים יותר אנשים ולא פחות אנשים.

קסניה סבטלובה: בינתיים מה שאנחנו רואים בתוך תיקוני החוק - וחבל מאוד שהשר אקוניס הלך ולא יכול לענות על השאלות האלה אבל בכל מקרה נתעקש שהוא יענה עליהן יותר מאוחר – עדיין פיטורים של כ-1,400 אנשים שעובדים כרגע ברשות השידור ובעצם 400 תקנים מתוך ציבור העובדים הכללי.

קסניה סבטלובה: אני שואלת מה מעבר לזה.

קסניה סבטלובה: אני רוצה להדגיש שהשר גלעד ארדן שהוא מיוזמי החוק הזה, אתמול נעדר מהישיבה בדיוק בגלל העניין הזה.

קסניה סבטלובה: אני חושבת שאנחנו צריכים לקבל יותר פרטים בנוגע לכמות התקנים שתועמד בכלל לרשות השידור - זה עניין כלל ישראלי – ובכלל לרשת רק"ע כי גם כך אנשים עובדים שם, כמו שאמר אלכסנדר, בלי שומנים.

קסניה סבטלובה: אין היכן לחתוך אלא כאן חותכים בבשר החי.

קסניה סבטלובה: גם באמהרית וגם ברוסית אנשים עובדים על בטריות שכבר נגמרו מזמן.

<זיוה מקונן דגו: בערוץ 33 חלק מהעובדים עושים את זה בהתנדבות וזה עצוב מאוד.

אברהם נגוסה: תודה.

אברהם נגוסה: חברת הכנסת סופה לנדבר.

סופה לנדבר: חברי הכנסת, אדוני היושב ראש, אורחים, נציגים מהרשות, מהרדיו שאנחנו כל כך אוהבים, רדיו רק"ע, מהרדיו בכל השפות.

סופה לנדבר: אני רוצה להגיד שאני נמצאת כאן בישיבה ומרגע לרגע אני יותר מודאגת כי אני רוצה לשמוע בוועדה את הדברים יותר ברורים.

סופה לנדבר: אני לא רוצה לספר עכשיו את ההיסטוריה לפיה כולנו קשורים לרדיו רק"ע.

סופה לנדבר: אני זוכרת את השידורים של קול ישראל ברוסית בזמן שהיה מסך הברזל.

סופה לנדבר: אימא שלי גססה בברית המועצות ואני הייתי צריכה להיכנס ועשיתי כאן בלגן, ניסיתי לנסוע לאוסטריה, להילחם שם, נכנסתי לשגרירות ולא יצאתי ממנה, חיים צ'סלר מהמועצה הציבורית היה בלחץ והתקשר למדינת ישראל לומר שהוא איבד את סופה לנדבר שנכנסה ולא יוצאת.

סופה לנדבר: לא משנה.

סופה לנדבר: אימא שלי גססה ושמעה את קולי ויכול להיות שזה האריך את החיים שלה בכמה ימים.

סופה לנדבר: אני חושבת שאף אחד שלא מבין רוסית לא יודע את החשיבות של רדיו רק"ע לאותם אנשים.

סופה לנדבר: אתמול התקשרתי לאותם רופאים מנהריה, אלה שפיטרו אותם מהעבודה בלי פנסיה.

סופה לנדבר: דיברתי אתם.

סופה לנדבר: אחד הרופאים עם ניסיון של חמישים שנים כשחצי מהזמן הזה הוא עבד כאן, אמר לי שהוא זוכר איך הוא הגיע לכאן.

סופה לנדבר: הוא אמר שהוא היה מקנא בכל כלב ברחוב כי הכלב היה מבין את השפה העברית והוא לא.

סופה לנדבר: הוא עבר את תהליכי הקליטה ועד שהפך להיות רופא.

סופה לנדבר: נכנס לי בראש המושג מקנא בכלב.

סופה לנדבר: רדיו רק"ע הוא שפה, רדיו רק"ע הוא חיים במדינת ישראל, רדיו רק"ע הוא קשר של מיליון וחצי אנשים שנמצאים כאן.

סופה לנדבר: אני רוצה להדגיש שאלה לא רק אנשים מבוגרים עבורם זה חשוב מאוד אלא אלה גם צעירים וגם נוער שלומד את השפה רוסית.

סופה לנדבר: לי כסבתא מאוד מאוד חשוב שהנכדות שלי ידעו רוסית.

סופה לנדבר: אינטליגנציה, ידע.

סופה לנדבר: לא נוח לי לדבר על סאשה דב אבל אני רוצה להגיד שאנחנו מכירים את שמות האנשים שהתחלפו, שגרירה ברוסיה שחוזרת בספטמבר, שולמית לידור, מישה גלבוע, סאשה דב, ויקה, אלונה וכולם.

סופה לנדבר: אני לא רוצה להזכיר עכשיו את כל השמות אבל אלה אנשים שיקרים ללבנו.

סופה לנדבר: הדאגה שלנו להם היא דאגה עמוקה ובלי גבולות.

סופה לנדבר: אמרה כאן חברת הכנסת שיזמה את הישיבה שכל השידור הוא על כתבי 27 אנשים ואני אומרת לך כקלינאית תקשורת שלמיתרי הקול זה בלתי אפשרי.

סופה לנדבר: זה משפיע.

סופה לנדבר: כך לא מתנהגים עם עובדים.

סופה לנדבר: אני רוצה לשמוע כאן בוועדה במעבר הזה עד שייכנס השידור החדש שיהיה למשך 24 שעות, איך אפשר להחזיק את רדיו רק"ע עם 27 אנשים.

סופה לנדבר: אני לא מקבלת את זה.

סופה לנדבר: בנוסף אני רוצה גם לדעת אם תהיה תוספת כוח אדם זמני עד שהתכנית תיפתח.

סופה לנדבר: זה לא אנושי כלפי 27 העובדים של רדיו רק"ע.

סופה לנדבר: אף אחד לא מסוגל להחזיק את שעות השידור הקיימות עם 27 עובדים.

סופה לנדבר: אני רוצה לדעת כמה אתם מוסיפים בפרק הזמן, איך אתם מוסיפים ומתי.

סופה לנדבר: שמענו, ואתה תנסה להפריך אותה, שמעבירים את רדיו רק"ע לירושלים.

סופה לנדבר: אנשים עובדים במרכז וחיים במרכז.

סופה לנדבר: אם זאת סתם דאגה, חשוב לנו מאוד לדעת שהשידורים ימשיכו מתל אביב, היכן שהם מתקיימים היום.

סופה לנדבר: לגבי האנשים שנמצאים כאן, אנשים מקצועיים, עם ידע, עם אהבה למדינת ישראל.

סופה לנדבר: זה כל כך חשוב.

סופה לנדבר: כאשר מגיע עולה חדש, עד שהוא נקלט, השפה, המדריך, הידע, הקשר, בניית מנטליות ישראלית – הכול על הרדיו שמשדר בשפה אתה אנשים נולדו.

סופה לנדבר: אני רוצה לדעת מה ההפרש במשכורות, אם זה קיים.

סופה לנדבר: אם לא קיים, מצוין.

סופה לנדבר: אני רוצה לדעת אם קיים הבדל בתנאים הסוציאליים כי אם קיים הבדל כזה, אני לא מקבלת את ההבדלים האלה.

סופה לנדבר: אני רוצה שהתנאים האלה יהיו שווים.

סופה לנדבר: דבר אחרון.

סופה לנדבר: הגיעה אלי שמועה שהזמינו את סאשה דב לשימוע ואני רוצה לדעת למה הזמינו אותו לשימוע, מה הסיבה לכך ומה הלחצים שהופעלו על עובדים של רק"ע.

סופה לנדבר: זה לא מקובל ואנחנו לא נקבל את זה.

סופה לנדבר: אני רוצה להגיד, תיזהרו.

סופה לנדבר: אני לא מאיימת אבל אנחנו למדנו גם במדינת ישראל שיש לנו קול, יש לנו זכות ואנחנו דורשים לתת אפשרות לעובדים של רדיו רק"ע לעבוד בתנאים נורמליים בלי לחצים.

סופה לנדבר: אלה התנאים אותם אנחנו דורשים.

סופה לנדבר: אני רוצה להזכיר עוד כמה דברים.

סופה לנדבר: מפלגת ישראל ביתנו, לא פעם אחת, העבירה תקציבים קואליציוניים למען רדיו רק"ע בגלל החשיבות של העלייה, בגלל החשיבות של הקליטה, בגלל החשיבות של השידורים האלה ואני רוצה להזכיר את הדברים האלה.

סופה לנדבר: אתה דיברת על הכנסות ואכן הכנסות מצוינות ואם יש היום בעיה, את ההכנסות האלה צריך להוציא על אותם עובדים שייקחו אותם כזמניים עד שיקבלו תקנים כי בצורה הזאת, אדוני היושב ראש, אי אפשר יותר לעבוד.

סופה לנדבר: אני יודעת את הלחצים וחברי כנסת וחברות כנסת, כולנו יודעים מה קורה שם ברדיו רק"ע.

סופה לנדבר: מי שחושב שאנחנו לא יודעים ולא מכירים, טועה כי אנחנו מכירים ויודעים היטב מה קורה שם היום.

סופה לנדבר: אני לא רוצה עכשיו להיכנס לפרטים מיותרים אבל אני רוצה לדעת למה סאשה הוזמן לשימוע, מה הסיבה לשימוע, מה האמת בשימוע.

סופה לנדבר: יכול להיות שלסאשה דב לא נוח, אז הוא יכול לצאת לכמה שניות החוצה אבל אני כחברת כנסת ושרה לשעבר דורשת לדעת למה.

טלי פלוסקוב: אני מצטרפת.

<וונדה אקלה: יש נקודה אחת בנושא פיטורים.

<וונדה אקלה: קודם עלה רק השם של אברהם ירדאי.

אברהם נגוסה: לא.

אברהם נגוסה: הוא פרש לגמלאות.

<וונדה אקלה: פרש אבל לא הכניסו עובד במקומו.

אברהם נגוסה: יש שני עובדים בחצי משרה ולא מגדילים את התקן.

<וונדה אקלה: במקום היוצא, לא קלטו מישהו אחר כך שלאט לאט יסגרו את הכול.

אברהם נגוסה: לפני שהמנהל יתייחס, סבטלנה אוסטרובסקיה.

אברהם נגוסה: (אומרת דברים באנגלית, להלן התרגום החופשי) קודם כל, ברצוני להודות על שניתנה לי ההזדמנות לומר את דברי.

אברהם נגוסה: אבקש להפנות את תשומת לב ועדה נכבדה זו, לעובדה שעיקר מאזיני שידורי רדיו רק"ע בשפה הרוסית הם אנשים מבוגרים, רובם ניצולי שואה, שעבורם שידורי רדיו רק"ע הם החלון היחיד שלהם למה שקורה בישראל ובעולם.

אברהם נגוסה: מרביתם לא יודעים להשתמש במחשב, כדי לקרוא ולהאזין לחדשות, או שאין להם מספיק כסף לרכישת טלויזיה ששם יש הרבה ערוצי חדשות וערוצים בשפה הרוסית.

אברהם נגוסה: בבקשה, קחו זאת לתשומת לבכם, זה מאוד חשוב עבורם.

אברהם נגוסה: מדובר בשנותיהם האחרונות, יכול להיות 10 שנים או 15 שנים ואז הם הולכים מאיתנו.

אברהם נגוסה: זו הנקודה שרציתי להביא בפניכם.

אברהם נגוסה: תודה רבה.

אברהם נגוסה: תודה רבה.

אברהם נגוסה: אדוני המנהל.

<שמעון אלקבץ: נשמעו כאן לא מעט דברים ואני אשתדל להשתדל בקצרה לכל אחת ואחת מהנקודות.

<שמעון אלקבץ: אני רוצה להתחבר לסירה הרעועה בלב ים ולסערה עליה דיבר אלכסנדר.

<שמעון אלקבץ: לאורך כל תשעת החודשים שאני נמצא בתפקידי, אני השתמשתי בשיחות שלי עם העובדים בביטוי מאוד ברור, שתחנות קול ישראל הן האנייה ששום מגדלור ברמה העיתונאית וברמה הציבורית לא יכול להיות דומה למה שאנשי קול ישראל עושים.

<שמעון אלקבץ: אין לזה אח ורע גם לא ב-BBC שגם לו יש המון מוניטין במשך הרבה מאוד שנים.

<שמעון אלקבץ: אניית השידור הגדולה הזאת שנקראת קול ישראל מירושלים נולדה לפני שמונים שנים ותמשיך עוד הרבה מאוד שנים.

<שמעון אלקבץ: אנחנו לא נאפשר לאף אחד לפגוע בפס הקול של מדינת ישראל.

<שמעון אלקבץ: אלה דברים שאמרתי בצורה מאוד ברורה והתחברתי לדברים של חברת הכנסת טלי פלוסקוב כי את אותם דברים בדיוק השמעתי לפני מספר ימים במפגש עם מאה מהעובדים שלי בהלני.

<שמעון אלקבץ: אין תחליף וגם לא יהיה תחליף למה שאנחנו עושים בתחנות קול ישראל מעבר לעובדה שהן תחנות מצליחות.

<שמעון אלקבץ: התכלית של השידור הציבורי היא לתת כתף ולתת תמיכה גם במקומות בהם אין הצלחה ויש כשל שוק.

<שמעון אלקבץ: הרי אני בא מתחנות הרדיו האזוריות ואנחנו גרים באותה עיר, חברת הכנסת סופה לנדבר.

<שמעון אלקבץ: רדיו דרום 101-5 או רדיו דרום עצמו, אני יודע שמה שמעניין את תחנות הרדיו המסחריות, וזה בסדר כי זאת תכליתן, זאת השורה התחתונה, מעבר להיותן תחנות שמשקפות את מה שמתרחש באזור מגוריהן, זה גם המרכיב הכספי.

<שמעון אלקבץ: אצלנו אנחנו גם מייצרים הכנסות ברמה מעוררת כבוד משום שאני לא מכיר אף תחנת רדיו שעושה את זה, וגם הצלחה במספר המאזינים.

<שמעון אלקבץ: אני רוצה שתבינו שמדובר במיליון ו-650 אלף מאזינים בכל יום שמאזינים לתחנות שלנו, לרשתות קול המוזיקה, לרשת א', לרשת ב'.

<קריאה: כולל חוץ לארץ?

<שמעון אלקבץ: לא כולל חוץ לארץ.

<שמעון אלקבץ: ה-TGI לא בוחן את סקרי ההאזנה ואת אחוזי ההאזנה בחוץ לארץ.

<שמעון אלקבץ: רק לרשת ב' לבד מאזינים קרוב למיליון ו-60 אלף מאזינים.

<שמעון אלקבץ: הגורם של אי הוודאות שעבר כחוט השני כאן לאורך כל הדוברים, הוא לא מנת חלקה רק של תחנת רשת רק"ע ואנשי רק"ע.

<שמעון אלקבץ: מרכיב אי הוודאות מרחף מעל כל עובדי רשות השידור.

<שמעון אלקבץ: כל הזמן, מהרגע הראשון שבאתי, אמרתי שאנחנו חייבים לנטרל את אי הוודאות הזאת לוודאות כדי שאם אנחנו נרכין ראש ואנחנו נוותר על כן אדוני, מה יש לך להגיב, כן גברתי, מה תרצי לומר – הקובייה הזאת עם הלוגו של קול ישראל, אם אנחנו נוותר על זה, אנחנו מאבדים רלוונטיות וזה לא משנה מה אנחנו נגיד כי לא ירצו אותנו.

<שמעון אלקבץ: לאורך כל החודשים האחרונים, למרות כל הקשיים - ואותו חירוף נפש שמדבר עליו אלכסנדר קיים בכל הרשתות שלנו - כולם עובדים בתת עובדים, כולם עובדים בתת תנאים.

<שמעון אלקבץ: כולם.

<שמעון אלקבץ: אין אחד שאני יכול להגיד שיושב על איזה כיסא מזהב ושאר האנשים עובדים בתנאי עבדות.

<שמעון אלקבץ: מה שקרה הוא - ואני אומר את זה בצניעות הכי גדולה – אנחנו פתחנו את הדלתות.

<שמעון אלקבץ: אנחנו אפשרנו שיתוף בין התחנות, הכרה וחיבור של האנשים כך שאנשים יודעים בדיוק מה החברים שלהם בתחנות האחרות עושים.

<שמעון אלקבץ: העובדה שאנחנו מפצלים בין התחנות, זה משהו שאפשר היה לעשות אותו לפני שנים רבות.

<שמעון אלקבץ: רשות השידור – ואני אומר את זה בצער רב – שילמה הרבה מאוד כסף למשרד התקשורת בגין התדרים - התדרים היו קיימים – ואנחנו תרגמנו את זה למשהו שהוא פשוט זועק לשמים.

<שמעון אלקבץ: השידור יהיה שידור עצמאי ואנחנו נגדיל את השעות.

<שמעון אלקבץ: לגבי המרכיב של השכר.

<שמעון אלקבץ: אני הגעתי ברמה של חוק שחוקק ואני בעצם מינוי של המפרק.

<שמעון אלקבץ: אין לי השפעה, לא על רמת השכר של העובדים שלי, לא על רמת הבונוסים שלהם – בסוגריים, אין בונוסים – לא על רמת התגמול, לא לטוב ולא לרע.

<שמעון אלקבץ: אחד הדברים שאני יכול לעשות ואני עושה זה שאני חותם מדי חודש על מספר לא יאמן של שעות, על 24 אלף ו-400 שעות נוספות לעובדים שלנו.

<שמעון אלקבץ: יש לנו 470 עובדים בכל תחנות קול ישראל ואני חותם על 24,400 שעות נוספות.

סופה לנדבר: כמה עובדים יש בסך הכול?

<שמעון אלקבץ: 470 בעשר רשתות.

טלי פלוסקוב: בסמכותך לפטר?

<שמעון אלקבץ: לא.

<שמעון אלקבץ: החוק לא מאפשר לי לפטר.

<שמעון אלקבץ: אני גם רוצה לומר כאן בצורה מאוד ברורה – ואגב, אמרתי את הדברים האלה לעובדים שלי מהרגע הראשון שהגעתי ואני חוזר ואומר אותם בכל הזדמנות – שני דברים.

<שמעון אלקבץ: האחד, אני לא אאפשר פגיעה בעובדים שלי, לא בתנאי השכר שלהם, לא בתנאי ההעסקה שלהם, לא בתנאי העבודה שלהם.

<שמעון אלקבץ: אני לא אאפשר פגיעה.

<שמעון אלקבץ: הדבר השני, אני לא מביא אנשים מבחוץ.

<שמעון אלקבץ: אני מנהל בפועל גם את רשת ב', יש לי מנהלים שמנהלים גם את קול המוזיקה וגם את המחלקה לקריינים, גם את רשת ג' וגם את 88.

<שמעון אלקבץ: כתבים עושים עבודה של עריכה, עורכים כותבים, כולם עושים הכול כי כולם נרתמים למאמץ.

<שמעון אלקבץ: אנחנו במלחמה על הבית.

<שמעון אלקבץ: אין לנו אופציה אחרת.

<שמעון אלקבץ: החוק לא מאפשר לי להוסיף עובד אחד.

<שמעון אלקבץ: מה שאנחנו כן עושים, בשיחות לא שיחות, במאמצים של שכנועים מול האוצר כדי להביא במקום טכנאי שפורש עוד עובד שנקרא עובד שישי-שבת, שעובד רק בשישי-שבת.

<שמעון אלקבץ: את אותם עובדים שנכנסו לשישי-שבת הגדלנו במאמץ מאוד גדול - אני מדבר על טכנאים – כדי שנוכל לשדר.

<שמעון אלקבץ: אם תשאלו אותי אם אין לי מספיק טכנאים.

<שמעון אלקבץ: יש לרשות השידור ולתחנות קול ישראל מספיק טכנאים.

<שמעון אלקבץ: יש 77 טכנאים מבצעיים שיושבים מאחורי הקונסולה ומעבירים שידור ויש עוד משהו כמו שלושים טכנאים שנמצאים בתפקידים נוספים כמו מפקחים, אנשי בדק וכולי.

<שמעון אלקבץ: ההסכמים שהם נמצאים תחתם וכפופים אליהם הם הסכמים שפשוט לא מאפשרים להם לצאת מהאולפן ולאפשר לצורך העניין למגיש שמגיש מוזיקה בשעה 11:00 בלילה ברשת 88FM והוא מסוגל ויודע לעשות את זה, כדי שאותו טכנאי יוכל ללכת הביתה, לנוח, להיות עם ילדיו ועם משפחתו, לא להיפגע בשכר, לא להיפגע בתנאי העבודה שלו ולחזור למחרת לפתוח לי את האולפנים ב-5:00 בבוקר כי אני בתחרות קשה מאוד ומורכבת מאוד.

<שמעון אלקבץ: זה לא קורה ואין לי טענות אליהם משום שהם כפופים להסכמים.

<שמעון אלקבץ: לכן אני רוצה להאמין ולקוות שכאשר יוחל החוק, אנחנו נוכל להביא לא רק בשורה אלא שתפיסת הניהול תשתנה ושאנחנו נוכל להביא לידי ביטוי את היכולות שלנו.

סופה לנדבר: אתה אומר שאתה לא משנה את התנאים, זאת אומרת, אתה לא מחמיר את התנאים אבל באופן טבעי מה שקרה ברדיו רק"ע, במקום מאה פלוס עובדים, יש 27 עובדים ואיך הם יכולים להחזיק את השידורים?

<שמעון אלקבץ: גם בשנת 2000 עבדו 36.

<שמעון אלקבץ: אנחנו נמצאים היום עם 26 עובדים, אבל נכון.

<שמעון אלקבץ: אם בשנתיים האחרונות פרשו 11 עובדים ברק"ע ומתוכם חמישה בשפה הרוסית, ובשנה האחרונה פרשו שמונה מרק"ע ומתוכם ארבעה בשפה הרוסית, זאת פגיעה מהותית.

<שמעון אלקבץ: ברור.

טלי פלוסקוב: אתה לא יכול לקבל במקומם עובדים אחרים.

<שמעון אלקבץ: לא.

<שמעון אלקבץ: אני לא יכול לגייס אחרים.

טלי פלוסקוב: ובתאגיד החדש?

<שמעון אלקבץ: בתאגיד החדש, כן.

<שמעון אלקבץ: מה אני כן עושה.

<שמעון אלקבץ: אני פשוט מנסה לפתור את כל הבעיות.

<שמעון אלקבץ: אנחנו מגייסים פנסיונרים.

<שמעון אלקבץ: אגב, עובדים שפרשו בתנאים מועדפים, 64 ו-11 חודשים וקיבלו תנאים מועדפים, אני לא יכול להחזיר אותם למרות שהם אומרים לי שהם יתנדבו.

<שמעון אלקבץ: רק פנסיונרים שפרשו בגיל 67.

<שמעון אלקבץ: קול המוזיקה משדר עכשיו בכפר בלום, כל הטכנאים והשדרנים שלי, חיותה דביר, הייתי שם וביקרתי אותם, הם כולם פנסיונרים.

<שמעון אלקבץ: החזרתי פנסיונרים לשידורי החדשות בקול ישראל.

<שמעון אלקבץ: ליאורה גושן חזרה, יצחק איתן חזר.

<שמעון אלקבץ: החזרנו אנשים כי גם הם חלק מפסקול של מדינה וגם משום שזה הפתרון היחיד שאני יכול לעשות.

טלי פלוסקוב: האם יש איזשהו פתרון כי אם אנחנו מדברים על חודש ספטמבר, אנחנו מבינים שמתוך 27 עובדים יישארו 24 עובדים.

טלי פלוסקוב: ומה אז?

<שמעון אלקבץ: אני אומר שהפתרונות לא נמצאים רק אצלי.

<שמעון אלקבץ: אני יודע שוועדת הכלכלה מלווה את הנושא והיא במעקב צמוד.

<שמעון אלקבץ: במידה וייכנסו לתוקף התיקונים שעברו בוועדת שרים לענייני חקיקה, הסמכויות של המנכ"ל הזמני אלדד קובלנץ יהיו כאלה שהוא יוכל לאפשר עד 400 עובדים.

<שמעון אלקבץ: אני לא יודע להגיד לך כמה מתוך העובדים האלה הם לתחנות קול ישראל.

<שמעון אלקבץ: זה עדיין מוקדם כי עדיין לא ישבנו על זה.

<שמעון אלקבץ: אני יכול להגיד לך דבר אחד ברור ומוחלט והוא שאני חושב שאנחנו נמצאים בימים קשים, בימים לא פשוטים.

<שמעון אלקבץ: את הרי היית עיתונאית ושידרת ממקומות הכי מסוכנים.

<שמעון אלקבץ: אני אומר לך שלא יקרה שם דבר רע לתחנות קול ישראל.

<שמעון אלקבץ: לא יקרה.

<שמעון אלקבץ: אנחנו נעבור גם את התקופה הקשה הזאת.

טלי פלוסקוב: בעזרת השם.

טלי פלוסקוב: זה מה שהאנשים האלה היו צריכים לשמוע.

<שמעון אלקבץ: האנשים האלה, אני מתנצל, שמעו את הדברים האלה מפי באותו טון ובאותה עוצמה כל הזמן.

<שמעון אלקבץ: המנהלים שלי, העובדים שלי, שמעו את הדברים בכל הזדמנות שיש.

<שמעון אלקבץ: הם שמעו את אותם הדברים שאני אומר עכשיו.

טלי פלוסקוב: כמה פיטורים יש עוד בדרך?

טלי פלוסקוב: אתה עצרת אותם?

<שמעון אלקבץ: אין פיטורים.

אברהם נגוסה: תתייחס לשני עובדים בשפה האמהרית.

אברהם נגוסה: שני עובדים שפרשו בגלל גילם אבל אף אחד לא הגיע במקומם.

<שמעון אלקבץ: נכון.

<שמעון אלקבץ: אני לא יכול.

<שמעון אלקבץ: האוצר לא מאפשר לי.

אברהם נגוסה: הם לוקחים את התקן?

<שמעון אלקבץ: לא רק שאין תקן אלא שמבחינתם הרשות נסגרת.

טלי פלוסקוב: הרשות נסגרת בסוף ספטמבר.

טלי פלוסקוב: כל מה שיהיה חדש, יהיה עם תאגיד חדש שעדיין לא קם ולכן האנשים האלה חיים באי ודאות.

סופה לנדבר: מה יהיו התנאים הסוציאליים בתאגיד החדש?

<שמעון אלקבץ: בתחנות קול ישראל עובדים 470 עובדים.

<שמעון אלקבץ: העובדים הללו מחולקים להרבה מאוד רבדים במונחי ההעסקה שלהם אגב, לא נחשפתי בכל תשעת חודשי עבודתי להסכמי שכר של עובדים ברמה האישית אלא רק על פי מה שביקשתי, אבל אני יכול להגיד שאי אפשר לעשות השוואה בין העובדים משום שחלק מהעובדים שייך למערך העיתונאי, חלק מהעובדים שייך למערך של המינהלתי המשולב, חלק מהעובדים שייך להפקה העיתונאית.

טלי פלוסקוב: אני לא רוצה להגיד לך למי הם שייכים ומה הם מרגישים.

טלי פלוסקוב: הם שייכים לקבוצה אחרת, קבוצה שונה מאחרים.

<שמעון אלקבץ: אני חייב להגיד לך בקטע הזה, ואת יודעת, אני מחזיק מעצמי כמישהו שלמרות מה שאני יודע, אני גם בודק את הדברים והסתמסתי עם מנהל כוח האדם של הרדיו.

<שמעון אלקבץ: אין מצב שעובדים בשפה הרוסית לצורך העניין, שיש להם את אותו ותק, את אותו דירוג ואותה דרגה, שהם מקבלים שכר אחר.

טלי פלוסקוב: אני מקווה.

<שמעון אלקבץ: אלכס יודע מה רמת השכר שלו, אבל הוא יכול לדעת מה רמת השכר של עובד שמקביל אליו ברשת ג' או ברשת ב'?

טלי פלוסקוב: אנחנו נבדוק, חס וחלילה, בלי לפגוע.

<שמעון אלקבץ: ברור.

<שמעון אלקבץ: אני רוצה שתדעו שאם יהיה משהו שהוא לא בסדר, אנחנו נגיד שהוא לא בסדר ואני אבדוק.

<שמעון אלקבץ: אני האחרון שאגיד כאן משהו שהוא לא בסדר.

<שמעון אלקבץ: אין כאן בכלל אופציה כזאת.

<שמעון אלקבץ: השכר נקבע על פי דרגה, על פי ותק והמרכיב של השעות הנוספות.

<שמעון אלקבץ: באופן הבסיסי אין הבדלים.

<שמעון אלקבץ: כמובן שבתחנות קול ישראל יש גם הסכמים אישים ובהסכמים האישיים, כל אחד לגופו.

<שמעון אלקבץ: ברור לי שאריה וקרן ועוד עובדים שיש להם הסכמים אישיים, הם הסכמים אישיים ואני לא יכול להיכנס.

<זיוה מקונן דגו: יש חוק ייצוג הולם עבור יוצאי אתיופיה בתאגידים ובחברות הממשלתיות וברשויות המקומיות.

<זיוה מקונן דגו: האם רשות השידור שומרת על החוק הזה?

<זיוה מקונן דגו: יש תשעה עובדים יוצאי אתיופיה במשרה מלאה.

<שמעון אלקבץ: יש יותר מתשעה עובדים.

<שמעון אלקבץ: רק אצלי בשידורים בשפה האמהרית יש שבעה ויש לי את איינו שמשדר ברשת ב'.

<זיוה מקונן דגו: אני רוצה להתייחס לתאגיד החדש.

<זיוה מקונן דגו: מה שקיים היום כבר הולך להסתיים.

<זיוה מקונן דגו: צריך לדאוג שזה יהיה בתאגיד החדש.

טלי פלוסקוב: כולל תנאי שכר.

<שמעון אלקבץ: אני יכול להגיד לך שברמה האישית, גם כשהייתי ראש מינהל התרבות במשרד התרבות ובכל מקום עבודה, אנשי הפריפריה ובני העדה האתיופית היו אצלי בצורה מאוד ברורה ומוחלטת.

<זיוה מקונן דגו: אני יודעת על פועלך.

<שמעון אלקבץ: כולל שיר שכתבתי "באנו כי חלמנו", על העלייה מאתיופיה.

<שמעון אלקבץ: אפילו עכשיו הבת שלי שהיא חיילת, מש"קית ת"ש הביאה לי חבר נציג העדה האתיופית.

<שמעון אלקבץ: אנחנו משפחה אחת.

<שמעון אלקבץ: לגבי הטיגרית.

<שמעון אלקבץ: אני רוצה להגיד לך זיוה שאני לפני חודש – יושבת כאן אלגרה שהיא מנהלת המחלקה של השפות, אחראית על כל שידורי השפות – אלגרה אמרה לי שאנחנו במצוקה כי השדרנית שמשדרת את השידורים בשפה המוגברית פורשת ולכן מה עושים.

<שמעון אלקבץ: היו כבר קולות שאמרו שנפסיק את השידורים, אבל אמרנו שלא מפסיקים שום דבר.

<שמעון אלקבץ: מצאנו שניים שמשדרים.

<שמעון אלקבץ: יש לנו כאן את עיקרון השפות הייחודיות וכאן לא תהיה לי בעיה משום שאני לא יכול לקחת את אריה גולן ולומר לו שישדר לי שידורים בשפה הטיגרית אבל אני קורא לבני העדה ואני מבקש מכם תעזרו לנו למצוא חבר'ה.

<זיוה מקונן דגו: לא קיבלנו תשובה לפנייה שלנו.

<זיוה מקונן דגו: שנתיים אין שידור.

<שמעון אלקבץ: אבל אני רק תשעה חודשים בתפקיד.

<שמעון אלקבץ: אני לא יודע מתי פנית.

<זיוה מקונן דגו: אני פניתי לפני שנה וחצי.

<שמעון אלקבץ: אני לא הייתי לפני שנה וחצי.

אברהם נגוסה: את צריכה להביא לון בחורה או בחור דוברי טיגרית.

<זיוה מקונן דגו: אני מתחייבת.

<שמעון אלקבץ: נבדוק אותם.

אברהם נגוסה: תביאי כמה כדי שהוא יבחן אותם.

סופה לנדבר: אתה אמרת שאתה מוסיף שעות נוספות.

<שמעון אלקבץ: אני יכול במסגרת התקציב שלי, המכסה שלי של אותן 24 אלף שעות, לחלק.

<שמעון אלקבץ: אם למשל לטכנאים יש לי יתרה, אני יכול להעביר.

קסניה סבטלובה: עובדה היא שגם בשפה הרוסית זה יותר יקר מאשר להעסיק אנשים.

<שמעון אלקבץ: זה ישראבלופ כאשר בסוף עובדים משתחררים ויוצאים לפנסיה עם שכר יסוד מאוד נמוך שהוא לעג לרש, אבל זה מה שהיה וזאת המציאות בה נתקלנו.

סופה לנדבר: אתה יכול להזרים לרדיו רק"ע.

<שמעון אלקבץ: אני כבר הזרמתי לרדיו רק"ע.

<שמעון אלקבץ: יודע סאשה - ויושבת כאן גם מנהלת החטיבה - שבמפגש שלי לפני מספר חודשים עם כל עובדי המחלקה בשפה הרוסית שהלינו על כך שהם משדרים גם את מוקד התנועה, מידית במקום חמישים שעות נוספות כדי שלא תהיה פגיעה.

סופה לנדבר: ידוע לנו שהם היום משדרים יותר, עובדים יותר ומקבלים פחות.

<שמעון אלקבץ: לא.

<שמעון אלקבץ: הם משדרים יותר משום שככל שפורשים אנשים, מן הסתם כוח האדם מצומצם ויש יותר משימות.

סופה לנדבר: אבל בן אדם צריך לקבל על זה שעות נוספות.

<שמעון אלקבץ: ברור, אבל בן אדם לא יכול לקבל יותר שעות ממה שהוא עושה.

<שמעון אלקבץ: גם לבן אדם שעובד, יש 24 שעות ביממה.

<שמעון אלקבץ: אין מצב שבן אדם עובד ולא מקבל שכר בגין מה שהוא עושה.

<שמעון אלקבץ: אין מצב כזה.

<שמעון אלקבץ: אני לא מאפשר ברמת פגיעה של שעה אחת.

<שמעון אלקבץ: אם יבוא אלי סאשה ויגיד לי שהעובד הזה עבד והוא לא קיבל, אני פשוט ארצה לדעת למה הוא לא קיבל.

<שמעון אלקבץ: אין מצב.

<שמעון אלקבץ: זה לא קרה בעבר וזה לא יקרה.

קסניה סבטלובה: עלתה כאן שאלה לגבי העניין של הזימון של סאשה לשימוע.

<לינדה בר: לא נראה לי שזה ראוי להיות כנושא בוועדת הכנסת.

<שמעון אלקבץ: זה בדיוק מה שאני אגיד.

<שמעון אלקבץ: יושב כאן מנהל מחלקה שלי.

<שמעון אלקבץ: אני כמנהל קול ישראל לטוב ולרע סבור שהתנהלות מסוימת – אגב, הוא מסכים אתה במאת האחוזים – חייבה התערבות שלי.

<שמעון אלקבץ: אני לא חושב שזה הפורום שבו אני צריך להתייחס.

קסניה סבטלובה: אנחנו ועדה סטטוטורית ואנחנו בהחלט רשאים לבדוק כל דבר, כולל זימונים לשימוע.

<שמעון אלקבץ: יושב כאן מנהל המחלקה, בהנחה שמנהל המחלקה יפרוס בפניכם.

<שמעון אלקבץ: אני כתבתי במכתב זימון את כל מה שחשבתי שצריך לכתוב והדברים מפורטים ומסודרים.

<שמעון אלקבץ: השימוע יתקיים, אמנם לא במועד שנקבע משום שאני צריך להיות באיזשהו אירוע אחר, אבל ייקבע מועד ובשימוע אנחנו נגיד את מה שיש לנו, גם אלכסנדר וגם אני, ואחר כך, אם תרצו שנבוא עם התוצאות של השימוע, בסדר.

סופה לנדבר: אתה הרי לא קמת בבוקר במצב רוח רע והזמנת אותו לשימוע.

<שמעון אלקבץ: חס וחלילה.

סופה לנדבר: הייתה סיבה לשימוע ואני רוצה לדעת.

<שמעון אלקבץ: אני אשמח לקבל את המכתב שנשלח אליו ויציג אלכסנדר את המכתב.

<שמעון אלקבץ: במכתב מפורטות הסיבות לשימוע.

<שמעון אלקבץ: זה לא סוד.

<לינדה בר: זה עניין אישי שלו.

טלי פלוסקוב: אני רוצה לומר מילה אחת.

טלי פלוסקוב: מדובר כאן באדם מיוחד.

<שמעון אלקבץ: אני מסכים.

טלי פלוסקוב: ואני לא אמרת את זה כי הוא יושב כאן.

טלי פלוסקוב: הוא בעל מקצוע ברמה מאוד גבוהה.

טלי פלוסקוב: בן אדם שאולי נלחם על הזכויות שלו והחברים שלו, שגם זאת זכותו.

<שמעון אלקבץ: חובתו.

טלי פלוסקוב: אולי אתה רצית לדבר אתו, אבל גם אם אתה רוצה לדבר, אתה לא חייב לקרוא לזה שימוע.

<שמעון אלקבץ: השימוע זומן לאחר שהתקיימה כבר שיחת בירור על מספר נושאים.

<שמעון אלקבץ: אם אלכסנדר יחליט שהוא רוצה לפרוס את זה בפניכם, הוא מוזמן לעשות כן.

<שמעון אלקבץ: אין כאן שום סוד.

<שמעון אלקבץ: אם תרצו שאני אעביר בצורה מסודרת אליכם, אל יושב ראש הוועדה, ובהסכמתו כמובן, אני אעביר אליכם כי יש כאן כמה דברים של הגנת הפרטיות של עובד.

סופה לנדבר: אנחנו מבקשים ממך הסכמה כי אנחנו כן נרצה לדעת.

<שמעון אלקבץ: אני אעביר לכם כל מה שתרצו, אבל אני אקיים את השימוע.

<שמעון אלקבץ: אני אקיים אותו.

<שמעון אלקבץ: רציתי רק לומר לזיוה שאני מתנצל אבל אני לא קשור לטלוויזיה במובן הזה של חצי שעה, שעה.

<שמעון אלקבץ: אני יכול להעביר את המסר גם למי שאחראי על התכנית.

<זיוה מקונן דגו: בשמחה רבה.

<זיוה מקונן דגו: תודה.

<פנטהון אספה דויט: לגבי הבשורה או ההצעה שאמורה לעלות להצבעה הערב.

<פנטהון אספה דויט: מה בעצם הבשורה?

<פנטהון אספה דויט: מרחיבים את שעות השידור?

אברהם נגוסה: זה לא התחום שלו.

<פנטהון אספה דויט: אבל מה קורה למשל לגבי השדרנים וכוח אדם?

<שמעון אלקבץ: עניתי.

<שמעון אלקבץ: ברגע שיוחל התהליך ותיקוני החקיקה מדברים על כך, מן הסתם אני אגיש תכנית עבודה למי שמוגדר כמנהל הזמני אליו הסמכויות יועברו, אלדד קובלנץ.

<שמעון אלקבץ: אני אשתף בזה גם את מנהל רשות השידור יונה ויזנטל ואנחנו נגבש יחד תכנית מסודרת.

<שמעון אלקבץ: אגב, אני חוזר ואומר, ואמרתי את זה בצורה מאוד ברורה, שאני חושב שתחנות קול ישראל הן תחנות מצליחות וצריך להיות מישהו שאין בו הרבה תבונה בראשו כדי לפגוע במה שקורה בקול ישראל.

<שמעון אלקבץ: אנחנו תחנות מצליחות וצריך לתת לתחנות האלה להצליח ולהמשיך.

<שמעון אלקבץ: אין אופציה אחרת.

אברהם נגוסה: תודה רבה.

אברהם נגוסה: אני חושב שאנחנו נסכם את הדיון.

<אלכסנדר מדבין: שתי מלים.

<אלכסנדר מדבין: לגבי אותו שימוע.

<אלכסנדר מדבין: בוא נדחה את זה היום.

<אלכסנדר מדבין: אני אמרתי שאנחנו כולנו באותה ספינה ואנחנו צוות.

<אלכסנדר מדבין: לפעמים יש בינינו חילוקי דעות אבל זה לא אומר שאנחנו לא בצוות אחד.

<אלכסנדר מדבין: נקודה.

<אלכסנדר מדבין: אני מציע לא לדון בזה כרגע.

<אלכסנדר מדבין: אנחנו באותה ספינה ואנחנו צוות אחד.

<אלכסנדר מדבין: אם יש בינינו חילוקי דעות, זה לא אומר שאנחנו לא צוות אחד.

<אלכסנדר מדבין: תודה.

<צגה מלקו: אדוני היושב ראש, אני רוצה לומר משהו.

<צגה מלקו: נכון שהדיון על רדיו רק"ע אבל אתם לא תאמינו, עובדי רשות השידור, אני פונה אליכם חברות הכנסת, נמצאים במצב שאתם לא תאמינו.

<צגה מלקו: אנשים בדיכאון.

<צגה מלקו: אנשים שיש להם משכנתה, אנשים שאין להם פרנסה אחרת, אנשים בגילים שלא ימצאו תעסוקה בחוץ.

<צגה מלקו: אני חושבת שאת זה אתם צריכים לקחת בחשבון.

<צגה מלקו: זה לא פשוט.

<צגה מלקו: זה נשמע שכאילו סוגרים את רשות השידור הוותיקה ופותחים רשות שידור חדשה ויביאו 400 עובדים משם.

<צגה מלקו: אתם לא תאמינו, כולם בדיכאון.

<צגה מלקו: נכון שרדיו רק"ע חשוב, אני לא אומרת שלא, זה רדיו ציוני.

<צגה מלקו: כפי שאמר נלסון מנדלה, כשאתה מדבר לבן אדם בשפה שהוא מבין אותה, אתה מדבר לראש שלו.

<צגה מלקו: כשאתה מדבר בשפת האם שלו, אתה מדבר ללב שלו.

<צגה מלקו: בדיוק כך רדיו רק"ע.

סופה לנדבר: את סומכת עלינו?

<צגה מלקו: כן.

<צגה מלקו: אני פונה אליכם.

אברהם נגוסה: זה בוועדת הכלכלה ולא כאן.

אברהם נגוסה: ההצעה שלך היא הצעה מצוינת אבל זה לא המקום.

<צגה מלקו: אני יודעת, אבל אני אומרת את הדברים.

<צגה מלקו: אני צמחתי שם, גדלתי שם ואני מכירה את האנשים.

<צגה מלקו: בתוקף תפקידי אני חברה בוועד האגודה ואת הכול אני מכירה.

<צגה מלקו: אני רואה את האנשים בדיכאון טוטלי.

<צגה מלקו: אנשים לא יודעים מה יקרה מחר, את מי יפטרו, את מי ישאירו.

סופה לנדבר: על ירושלים לא שמעתי.

<שמעון אלקבץ: לגבי ירושלים.

<שמעון אלקבץ: אנחנו אמורים לעזוב את המתחם בשרונה, משם משדרות תחנות רשת א', רשת ב', 88, חלק מהשעות של השידור ברשת ג' ורדיו רק"ע מעבר לשעות שהוא משדר גם מהלני.

<שמעון אלקבץ: אני חוזר ואומר דברים שאמרתי גם לעובדים.

<שמעון אלקבץ: אנחנו נעשה מאמץ גדול מאוד שמה שהיה, הוא שיהיה.

<שמעון אלקבץ: אבל צריך לקחת בחשבון שמעבר לעובדה שאנחנו כנראה נלך למקום אולי קטן יותר מהמרחבים המדהימים שהיו בשרונה, אנחנו נצטרך להיערך לכך שחלק מהשידורים יעברו לירושלים.

<שמעון אלקבץ: אני לא יודע להגיד היום, למעט רשת ב' בוודאות מוחלטת, שאנחנו נצטרך חוד חנית שם, ואגב, זה דווקא סוג של בשורה משום שבעיני רשת ב' היא מקבילה למה ששידורים בשפה הרוסית עושים ולחדשות משום שהיא בעצם תחנה שעושה הכול.

<שמעון אלקבץ: היא לא תחנת יוניק שמשדרת אך ורק מוזיקה אלא היא תחנה שעושה הכול.

<שמעון אלקבץ: היא משדרת שיחות עם מאזינים, היא משדרת תכניות מוזיקה, משדרת תסכיתים ועוד.

<שמעון אלקבץ: היא עושה הכול.

<שמעון אלקבץ: אני לא יודע להגיד ואני אומר לך את מה שגם אמרתי לעובדים.

<שמעון אלקבץ: זה על השולחן.

<שמעון אלקבץ: ברגע שיהיה לנו מקום לעבור – כרגע גם את זה אין ואנחנו בתחילתו של כל התהליך – נציב את הכול.

<שמעון אלקבץ: אני יכול להגיד לך שלהקים אולפן זה לא כמו שהיה לפני עשר שנים.

<שמעון אלקבץ: אנחנו יכולים להקים אולפנים דיגיטליים עם הנדסת אנוש.

<שמעון אלקבץ: מגיעים לעובדים שלנו תנאים טובים יותר כדי שהם לא יראו חולדות כאשר הם משדרים את החדשים.

<שמעון אלקבץ: מגיעים להם תנאים טובים יותר.

אברהם נגוסה: אני מסכם את הדיון.

אברהם נגוסה: כאשר התחלנו את הדיון, גם השר אקוניס וגם המנהל אמרו שהכותרת של הדיון סכנה לסגירת רק"ע עושה עוול.

אברהם נגוסה: אני חושב שזה לא עוול אלא זה היה מאוד חשוב כי עכשיו אנחנו יוצאים כאשר לפחות לגבי העובדים – אני לא יכול להגיד על כל עובדי רשות השידור – ברק"ע, אנחנו יודעים בוודאות שרשת רק"ע תמשיך.

אברהם נגוסה: השר אמר והמנהל אמר.

אברהם נגוסה: לכן, לשפר, להוסיף, להרחיב, להגדיל, הוועדה תמשיך לעקוב אחרי זה.

אברהם נגוסה: אנחנו ניאבק על זה אבל מה שחשוב לנו כאן זה שרשת רק"ע תמשיך לפעול ולשדר לכל העולים בכל השפות.

אברהם נגוסה: אני מאוד מודה לכל המשתתפים, אנחנו נועלים את הדיון, תודה.